بیرەوەریی ژنە پێشمەرگەیەک – Knwe.org\nسەرەکی » مانشێت » بیرەوەریی ژنە پێشمەرگەیەک\nبیرەوەریی ژنە پێشمەرگەیەک\nمن سـاڵی ١٩٦١ لە گوندی ســێکانیان-ی شـەھیدان لەدایکبووم. زۆر مناڵ بووم کە ماڵمان چووە بۆ شاری کەرکووک.\nخاوەنی دوو برا و پێنج خوشک بـووم. باوکم و برا گەورەکەم بە کرێکاری ئێمەیان بەخێودەکرد.\nلە کۆتایی ساڵی ١٩٧٧دا شووم کرد بە خاڵۆزایەکی خۆم کە ماڵیان لە گوندی ســێکانیان بوو. ئەو کاتە تازە پێشـمەرگەی شۆڕشی نوێ پەیداببوونەوە، بەھۆی ئەوەی کە شەھید(سەلام)ی مامم و چەند خزمێکمان پێشـمەرگە بوون، زوو زوو پێشمەرگە دەھاتنە ماڵمان.\nیەکێک لەو پێشمەرگانە کادرێک بوو بەناوی (دڵشـادی حاجی باقی بەنگینە)، کە ساڵی ١٩٨٢ شەھید بوو، (تەها سێکانیانی) ی ھاوسەرەکەم پەیوەندیی ڕکخسـتنی لەگەڵیدا ھەبوو.\nساڵی ١٩٨٠ خۆم و هاوسەرەکەم بەماڵەوە چووینە شاری سلێمانـی، لـەگەڕەکی(مەجیدبەگ) ژوورێکمان بەکرێ گرت. ھاوسەرەکەم بەڕۆژ کرێکاری دەکرد و بەشەو لە (ئامادەیی سـلێمانی ئێواران) دەیخوێند، جار جاریش ھاتوچۆی دەرەوەی دەکرد بۆ کاری رێکخستن. ھەر ساڵی ١٩٨٠ (زرار)ی برام بوو بە پێشـمەرگە، شەھید سەلام-ی مامم تازە شـەھید ببوو، ساڵی١٩٧٩ شەھید بوو.\nسـاڵی١٩٨٢ لە شـاری ســلێمانی خۆپیشـاندان دژی رژێمی بەعس دەسـتیپێکرد، ھاوسەرەکەم ھەمیشە خەریکی ڕکخسـتنی خۆپیشاندانەکان بوو. بەیانییەک پێشئەوەی بچێت بۆ ئیش، پێیوتم (لەبری من خەڵک کۆبکەرەوە بۆ خۆپیشـاندان) منیش بەقسـەم کرد و لە گەڕەکدا کۆمەڵێک ژنی زۆرم کۆکردەوە و دەسـتمانکرد بە وتافکێشـان دژی ڕژێم و ھاوارمان دەکرد (کە جام پڕبوو لێیدەڕژێ، سەدام خوێنی گەل دەمژێ… یەکێتیی نیشتمانیی، ئاواتی ھەموومانی… تانک تۆپ تەیارە، دەرمانناکات لەم شارە… بژی ھێزی پێشمەرگە، سەدام نزیکی مەرگە….ھتد). لەو کاتەدا ژنێکی دراوسـێمان کە ناوی باجی ناســـکە بوو، پێیوتم (ئەوە تۆ عەیب ناکەی دەچیت بۆ موزاھەرە، وەڵڵا مێردەکەت بێتەوە دەبێت پێیبڵێم سەرت بتاشێت و تەڵاقت بدات.. تۆ چۆن شتی وا دەکەیت!) منیش پێموت (بێمننەتبە). ئێوارە کە ھاوسەرم ھاتەوە ئەو ژنە چوو بووە سەر ڕێگای و شـکاتی خۆی لە من کردبوو (تەها) ش پێیوتبوو «بەڕاست چووە بۆ موزاهەرە؟» ئەویش وتبووی: «ئەرەوەڵڵا چوو» ئیتر (تەها) ش وتبووی «وەڵڵا ئەگەر نەچووایە بۆ ئەو موزاھەرەیە تەڵاقم دەدا، مادام چووە کارێکی زۆر باشـی کردووە».\nکاتێک (تـەھا) ھاتەوە لەدوورەوە پێدەکەنی و پێشئەوەی من قسـە بکەم ئەو دەسـتخۆشی لێکردم و وتی «دڵنیام شـۆڕشـەکەمان سـەرکەوتن بەدەسـتدەھێنێت مادام ژنان لە خەباتدا دەوری پیاوان دەبینن».\nســاڵی ١٩٨٣ ئەمنی کەرکووک فشـارێکی زۆریان خسـتە سـەر (زوھێر)ی برام بۆیە ئەویش پەیوەندی کرد بە تیپی٢١ ی کەرکووک-ەوەو بوو بە پێشمەرگە، من تەنها ھەر دوو برام ھەبوو کە ھەردووکیان بوون بە پێشمەرگە. زرار لە تیپی ٩٣ی کـۆیەو زوھێریش لە تیپی ٢١ی کـەرکـووک. رۆژی (٦/٢/١٩٨٥) تیپی٢١ی کـەرکـووک لە تۆڵەی شـەھیدبوونی مـامە ڕیشـەدا چالاکییەکی گـەورەیان ئەنجامدا و پاشان پێشــمەرگەکان گەڕانەوە گوندی گۆپتەپە، بۆ ڕۆژی دووایی واتە ڕۆژی (٧\_٢\_١٩٨٥) ڕژێم بە سوپا و جاش و کۆپتەر و دەبابەوە ھێرشـێکی گەورەی کردە سـەر گـوندی گـۆپتەپە و شەڕێکی گەورە لەو گوندەدا بەرپا بوو، (زوھێر)ی برام لەو شـەڕەدا شـەھید بوو، لەگەڵ دوو پێشــمەرگەی تردا کە یەکێکیان شــەھید حـاکم کمال بوو، ئەوی تریشان شـەھید ئیبراھیم بوو.\nئەو سەردەمە (تەها) لەگەڵ ھاوڕێیەکیدا بە ناوی (ساڵح بێچار)ەوە پێکەوە لە شەقامی مەولەوی کتێبیان دەفرۆشت، ھەر بۆیە چوو بۆ گوندی سـەرگـەڵوو بۆ ســەردانی دەزگـای ڕاگـەیاندن و ھێنانی بڵاوکراوەکانی شۆڕش بۆ سلێمانی، لە گـەڕانەوەیدا، لە بازگەی سـارداو بە کۆمەڵێک بڵاوکراوەوە گیرا. ئێوارەی ٦-٤-١٩٨٥ کاک(سـاڵح بێچار) ھاتە ماڵەوە و پێیوتم کە تـەھـا گیراوە ھەر زوو من و کاک ساڵح ھەرچی کاغەز و بڵاوکراوەیەکمان ھەبوو خێرا کۆمان کردنەوە و کاک سـاڵح لەگەڵ خۆیدا بردنی.\nئیتر من ماوەی شـەش مانگ زیاتر ھیچ ھەواڵێکی تەھام نەزانی، ھەرچەند بیرم دەکردەوە نەمدەزانی بەتەنها چیبکەم. نەمدەوێرا بچم بۆ کەرکووک بۆ ماڵی باوکم چونکە ئەوانیش لەژێر چاودێری ئەمن-دا بوون. بۆیە دواجار بڕیاڕمدا بەماڵەوە بچمەوە بۆ ســێکانیان. لە پاش نزیکەی شەش مانگ ھەواڵی (تـەھـا)م زانی کە (٢٠) سـاڵ حوکمدراوە و لە زیندانی ئەبوغرێبە. ئیتر ھەموو مانگێک دەچووم بۆ سـەردانی. ساڵی ١٩٨٦ لێبووردنی گشتیی دەرچوو (تەھا) ئازادکرا، ھەر ھەمان کات بوو بە پێشمەرگە، لە تیپی مەڵبەندی دوو.\nماڵمان لە سێکانیان درووستکرد، تا ساڵی ١٩٨٨ ھەر لە سـێکانیان بووین، ھەمیشـە لەژێر ڕەحمەتی تۆپ و تـەیارەی بەعس دا بووین.\n(تەها)ش زۆر بەکەمی دەکەوتە ماڵەوە، بەتایبەت کە لە ساڵی ١٩٨٦ بەدواوە شـێوازی شەڕەکان گۆڕدرا بۆ شــەڕی جـەبهـەیی، شـەڕی سێ مـانگەی (قەیوان- ماوەت ) ڕوویدا و پاشان (داستانی ڕزگاری) لە ساڵی١٩٨٧ و ھـێرشـەکانی ئەنفالی یـەک بۆ سەر سەرکردایەتی و مەڵبەندی دوو لە سەرەتای ساڵی ١٩٨٨دا. لە ئەنفالدا سەرمان لێشێوابوو، نەماندەزانی چیبکەین، پاشـان بڕیارماندا کە من و (ڕەوکـان)ی کوڕم بە نهێنی بچینە سلێمانی و (تەها)ش لەگەڵ ھێزی پێشمەرگەدا بەرەو ئێران بڕوات.\nبە ھەزار زەحمەت و دەردەسەری بە شاخی سورداش دا ھاتینە خوارەوە و ڕووەو گوندی تیمار، پاشان بۆ سەرجادەی کۆتەڵ-سلێمانی-دوکان). چـووینە ناو پڕۆژەی ئاوەکە، چەند کرێکارێکی لێبوو، کرێکارەکان ئوتومبێلێکیان بۆ ڕاگرتم و سوار بووین بەرەو سـلێمانی، لەوێوە چووم بۆ کەرکووک بۆ لای دایکم و خوشکەکانم، دیارە نەمدەوێرا لە کەرکووک زۆر بمێنمەوە بۆیە بە ناچاری گەڕامەوە سـلێمانی.\nئیتر ھەواڵ بڵاو بۆوە کە سەرکردایەتی و مەڵبەندی دوو دەستی بەسەردا گیراوە و ھێزی پێشمەرگەش پاشەکشەی کردووە بەرەو ئێران. بەڕاستی سەرم لێشێوابوو، نەمدەزانی چیبکەم، لەلایەک خۆم و (ڕەوکان) بێ ماڵ و حاڵ مابووینە و ھەر ڕۆژەی لە ماڵێک و لەلایەک بووین، ھیچ ھەواڵێکی تــەھا و براکەم و خزمەکانیشم نەدەزانی و دڵنیانەبووم لە مان و نەمانیان.\nلە کۆتایی مانگی ٤ ی ١٩٨٨ لە ڕێگای ناسیاوێکمانەوە ھەواڵم بۆ ھات کە (تەها) لە ڕێگای مەڵبەندی سـێ وە گەڕاوەتەوە بۆ دەشـتی کۆیە و قەڵاسێوکە و پەیوەندیکردووە بە تیپی٢٩ ی کەڵکەسـماقەوە، کە شـەھید سەعیدی حمە شـوان جێگری فەرماندەی تیپ بوو لەو تیپەدا، ناوبراو مامی من و خاڵی تـەها بوو. لەو کاتەشدا ئەنفالی گەرمیان و قەرەداخ دەستیپێکردبوو. ڕۆژێک بەنیازی سەردانی تەها بەڕێکەوتم بەرەو قەزای دوکان و لەوێ زانیم کە ڕژێم ھێرشـی ئەنفالی دەسـتپێکردووە بۆ ناوچەی قەڵاســێوکە و دەشتی کۆیە و بە کیمیایی لە گوندی گۆپتەپەی داوە و چەندین کەس شەھید بوون، دڵناشبووم ماڵی مامم و تەها لە گوندی گۆپتەن، ئیتر من بەجارێک ئارامم لەبەربڕا، ھەرچەندە زۆر بێ پارەش بووم، بۆیە وەک شـێت دەسوڕامەوە، دەچوومە کۆیە-تەقتەق-ڕانیە- چەمچەماڵ. تا دوا ھەواڵم دەستکەوت ماڵی مامم ھەموویان شەھید بوون، کە سەرجەم ھەشت سەرخێزان بوون، لەگەڵ ئامۆزایەکی ترم کە کوڕی شەھید سەلام بوو باوکی ساڵی ١٩٧٩ شەھیدکرا بوو.\nپێیانوتم کە تـەهایان بینیوە بەهۆی بەخەستی بەرکەوتنی کیمیاییەوە شێت بووە و ھەردوو چاویشیی کوێر بووە و بە ڕووتی ڕۆیشـتووە.\nمنیش لەتاواندا خەو و خۆراکم نەمابوو کاری شـەو و ڕۆژم ھەر گریان بوو.\nبێ ھیوا ببووم نەمدەزانی چیبکەم، ھەر ڕۆژەی ھەواڵێکم بۆ دەھات، یەکێک دەیوت گیراوە و بەر شاڵاوی ئەنفال کەوتووە، یەکێکی تر دەیوت مردووە، زیاتر لە مانگێک ھیچ ھەواڵێکی ڕاســتم دەسـتنەکەوت. تا لە سەرەتای مانگی شــەش دا ھەواڵیان پێدام کە (تـەها) لە ڕێگای ڕێکخستنەوە گـەیەنراوەتە ڕانیە. ناونیشــانی ماڵێکیان دامێ، منیش بە زوویی ڕۆیشتم پاش پرسیارکردنێکی زۆر ماڵەکەم دۆزییەوە، کە چوومە ژوورەوە بینیم تەها لەوێیە، ھەر چەندم دەکرد باوەڕم بە چاوی خۆم نەدەکرد وامدەزانی خەون دەبینم.\nچەند ڕۆژێک لەو ماڵە ماینەوە، زۆر زۆر خزمەتیان کردین، خاوەن ماڵەکە ناوی (بابەکر) بوو کە خەڵکی گوندی (پەڵکۆ)ی لای دوکان بوون. تەژا مێشــکی زۆر لەسەر خۆی نەبوو ھێشتا پاشـماوەی کیمیایی پێوە دیاربوو.\nپێموت بەرنامەت چییە و ئێمە چیبکەین، وتی: لێرە ئیدارە ناکەم و بە ھیچ شێوەیەک جاشایەتشیم پێناکرێت و لێرەوە دەڕۆین بۆ بناری قەندیل کە ئێستا بەدەســت پێـشـمەرگەوەیە و لەوێوە دەچین بۆ ئێران. وتم: جا لە ئێران چیبکەین؟ وتی دەچینە گوندێک و من دەبم بە شــوان و تۆش بەماڵانەوە بگەڕێ نانی شــەرتە شــوانی کۆبکەرەوە. بەڵام ئێمە پێویستمان بە پارە ھەبوو بۆ بەکرێگرتنی وڵاخ چونکە تـەها بریندار بوو، توانای ڕۆیشتنی نەبوو، بـۆیە چووم بۆلای خاڵم (خەزورم) پێموت خاڵە پارەمان نییە کەمێک پارەمان بدەرێ، وتی: بڕۆ دەرەوە یەک دینارتان نادەمێ، من پارەم لەکوێ بوو؟ منیش دەسـتمکرد بەگریان و گەڕامەوە. پێشینان وتویانە (ماڵی سپی بۆ ڕۆژی ڕەش)، منیش جوتێک گوارە و ملوانکەیەکی ئاڵتوونم ھەبوو، چووم فرۆشـتم بە (٣٠٠) دینار، ھاتمەوە بۆلای تەها و بەسـەرھاتەکەم بۆ گێڕایەوە.\nئەویش چاوی پڕبوو لە ئاو، ئیتر بڕیارماندا لە بری دوو وڵاخ یەک وڵاخ بەکرێ بگرین.\nلە ڕێگای ناسـیاوێکەوە وڵاخێکمان بەکرێگرت و سـەعات دووی شـەو بە شـاخی کێوەڕەش دا بەرە و بناری قەندیل، بەڕێکەوتین بۆ ئێوارە گەیشـتینە گوندی (ســوورە دێ)ی بناری قەندیل. شەو لەوێ ماینەوە، دووبارە وڵاخێکی ترمان بەکرێگرت و بەیانی زوو بەناو بەفری چیای قەندیل دا بەڕێکەوتین بەرەو خاکی ئێران، ھەرچەندە مانگی حوزەیران بوو، بەڵام بەردەوام ئەو ڕۆژە ئێمە بەناو بەفردا ڕۆیشــتین و شـەو لەناو ئەو بەفرەدا ماینەوە بەبێ پێخەف و بەبێ ئاگر، ئیتر نازانم چۆن ئەوشــەوەمان لێ ڕۆیشــت و چۆن لە سـەرمادا ڕەقنەبووینەوە. بەھەرحاڵ ڕۆژبۆوە و بەیانی کەوتینەوەڕێ بۆ نیوەڕۆ گەیشـتینە (گوێزێ) و لەوێ سواری ئوتومبێلی ئێران بووین و چووینە گوندی ( ئاڵوەتان).\nبە گەیشـتنمان بۆ ئاڵوەتان زۆر دڵمان خۆشبوو بەڵام کێشەمان بێ پارەیی بوو.\nلەوێ عیلاقاتی یەکێتیی لێبوو، سـەدان کەس چاوەڕوانی ئەوە بوون کە وەرەقەیان بۆ بکرێت، ھەر لەوێ بارەگایەک کرابۆوە و دوو ژنیان بەکرێگرتبوو چێشـــتیان بۆ خەڵک لێدەنا، دەبووایە قاپ و پیاڵە و کەوچکمان پێبووایە بۆ وەرگرتنی خواردن و چــایی، ھەر خێرا تەها ڕۆیشت دوو قتوی بەتاڵی دۆشاوی تەماتەی هێنا، قتووەکانی شۆری یەکێکیان شـلەی فاسۆلیای تێدا وەرگرت و ئەوی تریشیان چـای تێکرد و کەمێک برنجیشی لەسەر پارچـە موقەبایەک وەرگرتبوو. دەســتمانکرد بەخواردن زۆرمان برسـی بوو. ئاڵوەتان زۆر کـوێستانە بۆیە زۆر سـەرمامان بوو، ژوورێک، خێمەیەک نەبوو بچینە نێوی ھیچ شتێکیشمان پێنەبوو بیدەین بە خۆماندا، لەوێ چیلکە و داریش نەبوو تا ئـاگر بکەینەوە بەڕاستی نەماندەزانی چیبکەین، تـەها ڕۆیشت بۆ ناو ماڵەکان بەڵکو بەتانییەک وەربگرێت، بەڵام کە ھاتەوە باوەشێک موقەبای ھێنا بوو، تومەس ماڵەکان گەڕابوو کەس بەتانی پێنەدابوو، بۆیە بەناچاری موقەبای کۆکردبۆوە تا شـەو پێی بخەوین. بە ناچاری موقەبامان ڕاخسـت و موقەبامان دا بەخۆماندا.\nماوەیەک بەم شـێوەیە ماینەوە ڕۆژێک تووشـی ناسیاوێک بووین ئەو ناسـیاوە وتی: تەها بۆچی تۆ ماویـت؟ تۆ ھەواڵت بە مردوو ھاتبوو. پێمانوت کە بەزوویی سـتاری برای تەها -کە ١٩٩٤ شەھید بوو- ئاگادار بکاتەوە بێت بۆ لامان.\nپاش دوو ڕۆژ ستار گەیشتە لامان پێیڕاگەیاندین کە ماڵی مامە عبدوڵڵام و ماڵی زراری برام لە شاری (بانە)ن.\nوتی ھەرکاتێک وەرەقەتان بۆ کرا ئێوەش وەرن بـۆ بانە، پاش دوو ڕۆژ زراری براشم ھات بۆ لامان پێیوتین کە مقەڕیان داناوەتەوە لە شاناخسێ، و دەبێ تەها بەزوویی بچێت ناوی خۆی بنووسـێت و یارمەتیش وەربگرێت.\nھـەرچۆنێک بوو وەرەقەیەکیان بۆ تەها کرد و ڕۆیشـت بەرەو بانە، لەوێوە بـۆ شاناخسێ، تەها سێ ڕۆژی پێچوو، چـاکەتە کـۆنێکی پاسدارانم دۆزییەوە کە فڕێدرابـوو، منیش پاک شۆردم و چووم بەماڵانەوە گـەڕام تا دەرزییەکی دروومان و داوێک بەکرەم پەیداکرد و چاکەتەکەم کرد بە دۆشـەکەڵە بۆ (ڕەوکـان)، ئەو دۆشـەکەڵەیە بوو بە یەکەم ئەساسی ماڵی نوێمان، زۆر زۆر دڵم پێیخـۆش بوو. کـاتێک تەها هاتەوە کە چاوی بە دۆشـەکەڵەکە کەوت ئەویش زۆر دڵی پێیخۆش بوو، وتی: (دایکی ڕەوکــان، من نەموت بگەینە ئێران لە برسـا نامرین، ئەوەتا من شــەش ھەزار تمەن یارمەتیم وەرگرتووە و تۆش ئەم دۆشەکەڵە جـوانەت دروسـتکردووە).\nهەر چۆنێک بوو وەرەقەیەکمان بۆ کرا و ڕۆیشـتین بەرەو بانــە لەوێ کاکم خانوویەکی بەکرێگرتبوو، سێ ماڵی تێدابوو ماڵی کاکم، ماڵی مامە عەبدوڵڵام، ماڵی ڕووناکی خوشکم ئێمەش چووینە لایان و بووین بە چوار ماڵ.\nتەنها دە ڕۆژ لەوێ ماینەوە بارمانکرد بۆ ناوچەی سـەردەشـت، لەوێ چووینە سەر گۆڕسـتانێک کە پێیاندەوت (نێژاوە) لە نزیک نەڵاس بوو. لەوێ خێمەمان وەرگرت و بووین بەخاوەنی خێمەی خۆمان، پاشان چوار بـەتانی کۆن و سێ چوار قاپ و کـەوچک و کەمێک برنج و پەتاتەمان وەرگرت. ئەو ھاوینە لەوێ ماینەوە و پاییز ھـات، ئیتر لە خێمەدا نەدەژیاین، خەڵکەکە ڕویانکردە دێهاتەکان بۆئەوەی خانوو پەیدا بکەن.\nئێمە چووینە شــارۆچکەی ڕەبەت بەرامبەر سەردەشـت لەسـەر ڕێگای مەهاباد، پیرێژنێک ژوورێکی داینێ بەبێ کرێ، زسـتانەکەی زۆر سـارد بوو ئێمەش بێ نەوت و بێ پارە بووین، بەهار هات، کە تەها لە مقەڕ دەهاتەوە کرێکاریی دەکرد ئەو کاتە مقەڕیان لەگوندی بلەکێ بوو. ئیتر دۆخمان بەرە و باشـی دەڕۆیشـت.\nدەوڵەتی ئێران لە نزیک گوندی بێزیلەی خوار سـەردەشـت ژمارەیەک خانووی دروسـتکرد و ناوینا (ئۆروگای بێزیلە)، ئێمەش لەوێ خانوویەکمان بەرکەوت و چووینە ئۆردوگای بێزیلە، واتە زستانی١٩٩٠ چووینە خانووی خۆمانەوە.\nھاوینی ھەمان سـاڵ شــەھید غەریـب هەڵەدنی داوای لە تەها کرد کە وەک پـارتیزانێک بچێتە خوارەوە بۆ شاخی پیرەمەگروون و ناوچەی سـورداش و چەمی ڕەزان، تەهاش بەزوویی قبوڵیکرد و ڕۆیشـتە خوارەوە.\nپاش پێنج مانگ تەها گەڕایەوە کە هاتەوە زۆر نیگەران و بێتاقەت بوو، شـەو میوانمان زۆر ھەبوو ھیچ قسـەی نەکرد، وتم توخوا بۆ وا بێتاقەتیـت؟ وتی هاشـم-ی برام شـەھید بووە. تـومەس کە تەها چۆتە شاخی پیرەمەگروون، ھەواڵی بۆ ماڵی باوکی ناردووە کە حەزدەکات بیانبینێت، بەڵکو براکانی ھاوکاریی پارتیزانەکان بکەن.\nهاشم یش کە تەمەنی چواردە ساڵ بوو، لەگەڵ باوکی دا بە شاخی سورداش دا سـەردەکەون بۆئەوەی چاویان بە تەها بکەوێت بەڵام (مین)ێک لە ژێرپێی هاشم دا دەتەقێتەوە و ھەر لەوێ شەھید دەبێت، تەرمەکەی دەبەنەوە شـارۆچکەی پیرەمەگروون.\nئەمنی پیرەمەگروون لێیاندەپرسـێت: بۆچی چوون بۆ ئەو شـاخە؟ ئەوانیش ناوێرن راستیی بڵێن، دەڵێن چووین بۆ ھێنانی ترێ، بەڵام بەداخەوە ئێسـتا لە دەزگای شـەھیدان لە فایلەکەی ھاشـم نووسـراوە ئەمە جـاش بووە.\nکۆتایی ساڵی١٩٩٠دروسـتکردنی بەتالیۆنەکان بوو لەسـەر داوای شەھید غەریب هەڵەدنی، تەها بوو بە لێپرسراوی ئیدارەی بەتالیۆنی ١٥ ی چەمی ڕەزان.\nپێش ڕاپەڕینە مەزنەکەی بەھاری ١٩٩١ بەچەند ڕۆژێک پێشمەرگەکان خۆیان ئامادەکرد بۆ هاتنەخوارەوە، ئۆردوگای بێزیلە کەسی تێدا نەما و ھەموو پێشمەرگەکان پەیوەندیانکرد بە بارەگاکانیانەوە. تـەها خواحافیزیی کرد و ڕۆیشــت، پاش سـێ ڕۆژ هەواڵیان بۆ هێنام، کە تـەها بریندارە و گەڕاندویانەتەوە بۆ سـەردەشت، منیش بەپەلە مناڵەکانم جێهـێشـت و چـووم بۆ سەردەشـت و خۆم گەیاندە نەخۆشـخانە پێیانوتم: ئێسـتا ڕەوانەکراوە بـۆ رەزاییە، منیش دەگریام و نەمدەزانی چیبکەم، لەو کاتەدا تووشـی مامە ئەحمەدی گەناوی بووم وتی: ئەوە چییە؟ بـۆ دەگریت؟ وتم: تەها بریندارە و بردوویانە بۆ رەزایییە. مامە ئەحمەد وتی: بابڕۆین من دێم لەگەڵتا.\nدەوروبەری عەسر بوو گەیشـتینە نەخۆشـخانە و بەهەزار پاڕانەوە تا ڕێگایان کردین بچینە ژوورەوە کە چوومە لای تـەها سەیرمکرد ھیچ ھـۆشـی نییە و قاچێکی بڕدرابووە و قاچەکەی تریشی لە بەری پێوە تا ڕانی پێچرابوو.\nزوو کردیانمە دەرەوە و بەغەم و پەژارەوە گەڕاینەوە.\nڕاپەڕین دەســتیپێکرد و شــاری کرکووک-یش ئازادکرا خەمێکم لای تەها و خەمێکم لای تاقە براکەم بوو کە ئەو کاتە فەرماندەی تیپ بوو لە بەتالیۆنی حەوتی سلێمانی ڕۆژێک چەند کەسێک ھاتن و وتیان: کاک زرار لە کرکووک شـەھید بووە! ئیتر ئەوەندەی تر ماڵ وێران بووم. کـوردستان ئازادکرا و ئێمەش ماڵمان ھێنایەوە بۆ کوردستانی ئازاد. لە پیرەمەگروون خانوویەکمان بەکرێگرت و چەند ساڵێک لەوێ ماینەوە بەڵام بەداخەوە شـەڕی ناوخۆ دروستبوو لەو شەڕە نەگریسەدا (ستار)ی خاڵۆزا و شوبرام شەھید بوو.\nلە٣١ی ئابی ١٩٩٦ دا شاری هەولێر داگیرکرا و ئێمەش دووبارە ئاوارە بووینەوە و ڕوومانکردە ســنووری ئێران و لە ئۆردوگای (ئەشکان) گیرساینەوە. بەڵام باش بوو پاش دوو مانگ گەڕاینەوە سلێمانی.


ANF | یادی شەهیدانی زیندان و شەهیدانی پرسوس کرایەوە\nیادی شەهیدانی زیندان و شەهیدانی پرسوس کرایەوە\nلە لەندەن یادی شەهیدانی تەمموز، شەهیدانی رۆژووی مردنی گەورەی ١٤ی تەمموز و ٣٣ شەهیدی پرسوس کرایەوە.\nپێنجشه‌ممه, 22 Jul 2021, 20:44\nمەراسیمی یادکردنەوەکە لە ناوەندی کۆمەڵگای کوردی دیموکراتی لەندەن باکور ئەنجامدرا. لە مەراسیمەکەدا لەسەر ناوی تەڤگەری شۆرشی یەکگرتووی گەلان، یەکێتی هێزی دیموکراتی بەریتانیا و ئەنجومەنی گەلی کورد لەندەن قسەکران. مەراسیمەکە بە خولەکێک رێزگرتن بۆ یادکردنەوەی شەهیدان دەستیپێکرد.\nلە قسەکردنەکاندا لەسەر ناوی تەڤگەری شۆڕشی یەکگرتووی گەلان، یەکێتی هێزی دیموکراتی بەریتانیا ئاماژە بەوەکرا کە سەدان ساڵە گەلی کورد لە بەرانبەر زوڵم بەرخۆدان دەکات و دوژمن لەبەرانبەر بەرخۆدان تێکشکاوە، لە مەراسیمەکەدا بەلگەفیلم لەبارەی شەهیدانی ١٤ی تەمموز و ٣٣ شەهیدەکەی پرسوس پیشاندرا.\nلەسەر ناوی ئەنجومەنی گەلی کورد عەلی پۆیراز قسەی کرد و وتی، "ئەو بەرخۆدانەی کە بە ٣ دەنکە شقارتە دەستیپێکرد، ئەمڕۆ لە هەموو جیهان بڵاوبووەوە. خەون و خەواڵی ٣٣ شەهید لە پرسوس شەهید بوون، خەون و خەیاڵی هەڤاڵانمان فەرهاد کورتای و مەزڵۆم دۆغان بوو. ئەو تێکۆشانەی کە بە پەکەکە دەستیپێکرد بە تەئکیدی بە سەرکەوتویی دەگاتە ئامانج."


ئەحمەد کایا دیموکراتی ماندو - بنکەی روناکبیریی گەلاوێژ :: Gelawej\nئەحمەد کایا دیموکراتی ماندو\nوتار Nov 18, 2021\nوەڕگێڕانی لە فارسیەوە /ئازاد نجم\nئەحمەد کایا دیموکرات و ئازادیخواز،\nھونەرمەندی پڕفرۆشترین کاسێت لە مێژوی تورکیا بە یەکێک لە داڕێژەرانی سەبکی موزیکی (پرۆتێست ) ، لەمێژوی تورکیا دێتەئەژمار. ھونەرمەندی بەناوبانگ ئەحمەدکایا لەساڵی (١٩٥٧) لە شاری مەلاتیە ھاتۆتە دنیاوە. پێنجەمین و دواھەمین منداڵی خێزانەکەیان بو، لەتەمەنی منداڵیەوە ئاشنایەتیی لەگەڵ سازی باغڵەمە پەیدا کرد. یەکێک لەگۆرانیەکانی سەردەمی منداڵی کایا ، گۆرانیەک بو کەبۆ برا گەورەکەی (یاشار) داینابو کەشیعرێکی لەم شێوەیەی ھەبو: ڤولکس واگۆنیک دەکڕم نێوی لێ دەنێم یاشار...\nلە تەمەنیی ھەرزەکاریدا بەھۆی ھەل ومەرجی سەختیی ژیانی خێزانەکەیانەوە ، ناچار بون مەلاتیە جێبێڵن و ڕوبکەنە ئەستانبول. باوکی پێشتر لەمەلاتیە لە کارخانەیەکی ڕستن و چنیندا کاری دەکرد، لەئەستانبوڵ بە شۆرینی ئۆتۆمبێل ، گوزەرانی خێزانەکەی بەڕێوە دەبرد.\nکایا ، بۆخَۆی لەبارەی ئەو ڕۆژانەوە دەڵێ: ڕۆژانە کە لە قوتابخانە دەگەڕامەوە ماڵێ دەمبینی باوکم سەرگەرمی شۆرینی ئۆتۆمبێلە ، زۆر نیگەران دەبوم و لە دڵی خۆمدا دەمگوت کاتێ گەورەبوم پێشانگایەک بۆباوکم دەکڕم تا بۆخۆی سەربەست بێت و کەس فەرمانی بەسەر دا نەکا.\nبەڵام ئەم ئارەزوەی کایا ، لە خەونێک زیاتر نەبو، چونکە ھێندەی نەبرد باوکە بەمەرگی خۆی کایا و خێزانەکەی جێھێشت و کایاش کەبچوکترین ئەندامی خێزانەکەی بو ، لەھەلومەرجێکی زور سەخت و دژوار دا دەژیا. بۆخۆی لەم بارەیەوە دەڵێ: ئەو ڕۆژانە تەنانەت بۆ پارەی کرێ پاسیش دادەمام.\nسەردەمی لاوێتی کایا ، ھاودەم بو لەگەڵ کودەتا سەربازیەکەی (کنعان ئیڤرن) کە شەپۆلێکی توندی سەرکوت وخەفەقان ، کەش و ھەوای سیاسی تورکیای گرتبۆوە.\nئەلبومی یەکەمی ، بەتوندی دژی ئەو ھەلومەرجە زاڵە بو کەسایەی بەسەر کەشوھەوای تورکیادا کردبو. بەگوتەی خۆی ھیچ ئومێدێکی بەوە نەبو لەلایەن خەڵکەوە پێشوازی لێ بکرێت و تەنیا مەبەستی ئەوە بو دەنگی نارەزایەتی خۆی بەدژی ھەلومەرجی زاڵ ، لەڕێگەی گۆرانیەکانیەوە ڕابگەیەنێت، کەسەرەتا ھیچ کام لە کۆمپانیاکان و ناوەندەکانی بڵاو کردنەوە ، ئامادە نابن سەرمایەی خۆیان لەبەرھەمێکدا بخەنەگەڕ کەنازانن ئەو گۆرانیانە سەر بە چ شێوازێکن. سەرەنجام لەساڵی ١٩٨٥ بەیارمەتی ھاوڕێَکانی ئەلبومێکی گۆرانیەکانی بەنێوی (مەگری مناڵەکە) بڵاو کردەوە. چەند ڕۆژ دوای بڵاو بونەوەی ئەلبومەکەی ، کارمەندانی ئاسایشی تورکی ، بەبیانوی بونی چەند گۆرانیەکی سیاسی لەئەلبومەکەیدا کەوتنە کۆکردنەوەی کاسێتەکانی لەبازاڕەکاندا. سەرەنجام دوای ناڕەزایەتیەکی زۆر ، فرۆشتنی کاسێتەکانی ئازاد کران. ھەر ئەم کار و کاردانەوەیەش بوە ھۆکاری زیاتر ناساندنی کایا لەلای خەڵکی و لەگەڵ پێشوازیەکی تاڕِادەیەک باش ، بەرەو ڕِو بۆوە، ئەمەش بوە دڵگەرمیەکی زیاتر بۆی. لێرە بەدواوە ، کایا بوە دەنگی ناڕازی چینی چەوساوەی کۆمەلگا و کوردە ماف خوراوەکان. گورانی و سرودی کردە چەکیًک بە دژی سیاسەتی نابەرابەری و چەوسانەوەو کپکردنی دەنگی کوردەکان. بەگۆرانیەکانی دوژمنانی ئازادی ئازار دەدا. لەم ڕێگایەشدا چەندین جار دەسگیر و زیندانی دەکرێت و لێَی دەپێچرێتەوە و ئەلبومەکانی ڕادەگیرین و کۆنسێرتەکانی لێ ھەڵدەوەشێننەوە. جارێک لە بەرنامەیەکی تەلەفزیونیدا گوتی: من ناترسێم من کفنی خۆمم ھەمیشە لە گەڵ خۆمدا ھەڵگرتوە، ھەمیشە بە سەر لێواری کەندەڵانێکدا ڕێ دەکەم ، ھەردەم ئامادەی مەرگم لە پێناوی ئازادیدا.\nئەو جارانەش کەحکومەت مۆڵەتی ساز کردنی کۆنسێرتی دەداتێ ، لەسەرانسەری وڵاتدا لە گەڵ پێشوازی بێ وینەی خەڵکیدا بەرەو ڕوو دەبێتەوە. زۆر جاران بەپێخواسی لە سەر شانۆ دەبینری و ھەردو پەنجەکانی بەنیشانەی سەرکەوتن ھەڵدەبرێ. لەگۆرانیەکانیدا زۆرجۆر ستایل بەکار دێنێ. لەموزیکی فۆلکلۆری و ناوچەییەوە بگرە تا ڕاپ و ڕۆک. کە لەھەمویاندا سەرکەوتوو بو ..جگە لەکارەکانی خۆی ، سودی لەشیعر و گۆرانیەکانی کەسانی ناسراوی وەک (نازم حیکمەت ، ئورھان ولی ، ئەحمەدعارف ، ئەنوەرگوکچە ، حسن حسینی گیل ، ئاتیلا ئیلھان ، نواز چلیک ، ئوولکو تامیر ، یوسف ھایال ئوغلو و، جان یوجل ، علی جینار، ئورھان کوتان و ھاوسەری وەفاداری (گولتەن کایا) ، وەرگرتوە. ئەلبومەکانی لەِریزی باشترین ئەلبومەکانی ساڵدا جێ دەگرن. ھەرگۆرانیەک کە دەیچڕێ ڕوداوێک و کێشەیەک بە دوای خۆیدا دێنێ. لە دادگاکاندا داوای لەسەر تومار دەکەن. بۆخۆی لەم بارەیەوە دەڵێ: ناو نیشانی دووەمی من ، فەرمانگەی ئەمنیەت و ئاسایشی تورکیایە. لەگەڵ ھەمو ئەم گیر گرفتانەی کە بۆیان ساز دەکرد ، لەو ماوە کورتەی تەمەنی ھونەری خۆیدا ، توانی چەندین ئەلبوم بەرھەم بێنێ کە بریتین لە (مەگری مناڵەکە) ، (دڵتەنگی بۆ غەمەکان) ، (گۆرانی سپێدە) - کە شیعرەکانی ئەم ئەلبومەی ھی ئولکو تامر بون کە بەھۆی ھەبونی فیکری سیاسی لەزینداندا چاوەروانی پەتی سێدارەی دەکرد - (ئەوساتە ھەر دەگا) ، (دیموکراتی ماندوو) کە دیموکراتی ماندو نێوی یەکێک لە گۆرانیەکانی نێو ئەم ئەلبومەی بو و دواتر لەمەوە نازناوی دیموکراتی ماندوو بەکایاوە لکا. (ھەڵدەستینە سەر پێ) ، (بەختیار) ، (دیواری عەشق) ، (ڕیستالەکان) ، (گرفتاری بەڵا بوم) ، (بمدۆزەوە) ، (ئەستێرەومانگەشەو) ، (بەرامبەر دوست ودوژمن) ، (ماڵاوایی) ، ( لێم نزیک مەکەوە دەسوتێی) ، (گۆرانیەکانم بۆ َکێوەکان).\nسەرەنجام حکومەتی تورکیا ناچار دەبێ شتێکی جارسکەر بەنێوی ئەحمەد کایا و گۆرانیەکانی ، کە زۆربەیان زوڵم و ستەم و بێدادیان ڕیسوا دەکرد ، قبوڵ بکا.\nئامادە بونی کایا ، لەھەر بەرنامەیەکی تەلەفیزێونیدا بەشێوەیەکی سەرسوڕھێنەر ئاماری بینەرانی دەبردە سەرێ ، چاوپێکەوتنەکانی لەگەڵ ھەر ڕۆژنامەیەکدا ، بەڕێژەیەکی بەرچاو ڕێژەی فرۆشتنی ئەو ڕوژنامەیەی زیاد دەکرد. لە زۆربەی وڵاتانی دنیادا کۆنسێرت و ئاھەنگ ساز دەکات و لەسەر ھەمان ئەو ئامانج و ڕێگایەی کە لە سەرەتاوە باوەڕی پێی ھەبوو، درێژەی بە کارەکانی دەدا. لەماوەی ئەو چەند ساڵەدا چەندین خەڵاتی ڤیستیڤالەکانی ناۆخۆ و دەرەوەی وەرگرتبو. تاوەکو سەرەنجام لە ئەلبومی (گۆرانیەکانم بۆ کێوەکان) ، کە لەساڵی ١٩٩٤ دا ڕیکوردی پڕ فرۆشترین ئەلبومی سەدەی تورکیا دەشکێنی و زیاتر لە ١٥٠٠٠٠٠ لێ دەفروشرێ. دواتریش لەساڵی ١٩٩٨ دا خەڵاتی یەکەمی باشترینەکانی ساڵ بەھۆی ئەلبومی (ڕوبەڕو لە گەڵ دۆست و دوژمن ) لەلایەن (ئەنجومەنی ڕۆژنامەنوسان) وە وەردەگرێ ، کە گۆرانی (گیدەریم) دەڕۆم ، لەو ئەلبومەیدا دەنگدانەوەیەکی زۆری ھەبو .\nلەو ڤیستیڤاڵەشدا ڕایدەگەیەنێت کەئەو بە ِرەگ و ریشە کوردە و ھەر بەوھۆیەشەوە لەئەلبومە تازەکەشیدا گۆرانیەکی کوردی بەناوی (کاروان) ، ئامادەکردو و زۆر کومپانیای موزیکیش ھەن کە ئامادەن بۆی بڵاو بکەنەوە. وەھەروەھا دەڵێ لە نێو تورکیاشدا شتێک ھەیە ناوی کوردوستانە و منیش لەگوتنی ئەم قسانەم بەو کەسانەی کە نایانەوێ ڕاستیە کان ببینن ، ھەرگیز ماندو نابم،\nدواتریش ڕەخنەی لە کەناڵەکانی تەلەفزیۆن گرت کەکلیپەکانی پەخش ناکەن دەبێ لەم بارەیەوە وەڵامی خەڵکی بدەنەوە. .\nئەم قسانەی ئەحمەد کایا ، بونە ھۆی توڕەبونی ناسیۆنالیستە توندڕەوەکانی نێو ھۆڵی ڤیستیڤالەکە.\nدوا بە دوای قسەکانی کایا ، نۆرەی سەردار ئارتاج بو کەئەویش خەڵاتی پەپولەی زێڕینی ڤیستیڤاڵەکەی وەرگرتبو. سەردار دوای وەرگرتنی خەڵاتەکە بەرەو سەکۆکە وەڕێکەوت وەک وەڵامێک بۆ قسەکانی ئەحمەد کایا دەستی کرد بەخوێندنەوەی چەند شیعرێک کە ھەموی ستایش و پیاھەڵدان بو بەسەر ئەتاتورکدا. ڕوون بو کە ئەو شیعرانەی لە دژی قسەکانی کایا خوێندەوە. دوای ئەوەش کەوتە گوتنی مارشی سەربازی دەوڵەتی تورکیا. بەم کارەشی کەش و ھەوای نێو ھۆڵی مەراسیمەکەی لە دژی ئەحمەد کایا گۆڕی. لەم نێوەدا ھێندێک لە ھونەرمەندانی تورک کە ئامادەی مەراسیمەکە بون ، دەستیان کرد بە ھوتاف کیشان: (خائین بڕۆ گوم بە). پاشان ھێرشیان بردە سەر کایا. لەو کاتەدا کایا زۆر تەنیا بو ، تاکە پشتیوانیی گوڵتەنی ھاوسەری و ئازادی بون. بەڕونی دیار بو کە پیلانێکی لە پێشدا نەخشە بۆکیشراو لە ئارادایە. سەرەنجام پۆلیس کایای لەدەستی ھێرشبەران ڕزگار کرد و لە گەڵ ھاوسەرەکەیدا بەدڵێکی پڕ خەم و بەچاوێکی پڕ لەگریانەوە بەسواری تاکسیەک گەڕانەوە ماڵێ. ڕۆژی دواتر ھێرشی ڕوژنامەکان لەدژی کایا دەستیان پێکرد. ڕۆژنامەی (حوڕیەت) نوسیبوی: (ئەی بێشەرەف ئەم کارەت ڕەوا نەبو ). کە ڕۆڵێکی زۆرخراپی گێرا لەِروی ھاندان و ژەھراویتر کردنی ڕقی ناسیونالیستە تورکەکان بەرامبەر بە کایا. دادگای ئەمنیەتی نەتەوەیی تورکیا فەرمانی دەسگیر کردنی کایای بە ھۆی ڕوداوەکەی ئەو شەوەو تومەتی چەندین ساڵ پێشتری دەرکرد و لەژێر بارانێکی بەخوڕدا کاتژمێر چواری بەیانی ، کایایان لەماڵ دەرکرد و گرتیان. بەڵام دوای چەند کاتژمێرێک پارێزەرەکانی بە کەفالەت ئازادیان کرد. دادگا بڕیاری دا لە ٣٠ نیسانی ١٩٩٩ لە دادگا ئامادە بێت. ڕوون و ئاشکرا بو کەدادگا بەدوای بیانویەکدا دەگەڕا تا کایای پێ تاوانبار بکات و ئەو تۆمەتانەش کە بریار بو کایای لەسەر دادگایی بکەن ، بریتی بون لە سازکردنی کونسێرتێک لە ساڵی ١٩٩٣ بە مەبەستی پشتیوانی کردن لە پ.ک.ک ، گوتنی گۆرانی بە زمانی کوردی ، بەرز کردنەوەی دو پەنجە بە نیشانەی سەرکەوتن. ئەحمەد کایا لە ڕۆژی دیاریکراودا لەبەردەم دادگادا ئامادە دەبێت. دانیشتنی دادگاش ڕاستەوخۆ لە تەلەفیزێونەکانەوە پەخش دەکرێت. خەڵک بەرگرینامەکەی ئەویان گوێ لێ دەبێ ، بەڵام ئەمجارە گۆرانی ناڵێ ، بە ڵکو قسەکانی بەوێنەی شەپۆلەکانی زەریا ، جار جار ئارام و جار جار دەخرۆشین و ھەمو شتێک پێکدادەدەن لەبەشێکی بەرگرینامەکەیدا دەڵێ: لە ساڵی ١٩٨٥ وە گۆرانی دەڵێم ، ھاوسەر و دو کچی تەمەن ١٢ و ١٧ساڵم ھەیە ، سەدان گۆرانیم ھەیە کۆنسێرت و ئاھەنگم لەزۆر وڵاتان ساز کردوە ١٧ ئەلبومم ھەیە کە بەملیونان دانەیا ن لێ فروشراوە ، چەندین جار لەلایەن دەزگاکانی ڕاگەیاندنەوە بە باشترین ھونەرمەندی ساڵ دەستنیشان کراوم ٤٢ ساڵە لە تورکیا دادەنیشم ، بەتورکی بیرم کردۆتەوە ، بەتورکی نوسیومە بەتورکی گۆرانیم گوتوە ، من موزیککارم خۆم بەھیچ شوێنیک لەسەر نەخشەی ئەم جیھانەوە نابەستمەوە ، ھاوڵاتیەکی ئەم جیھانەم ، ھەست و نەست و نرخی مرۆڤ لای من گرنگن ، نەک ھۆز و بنەماڵەو نەتەوە و زمانێکی دیاریکراو. دڵم ھێندە گەورەیە کەجێگای پێشوازی لە شتە جوانەکانی نێو فەرھەنگ و باوەڕ و گۆرانیەکانی ھەموو دنیای تێدا دەبێتەوە. تۆمەتێکیان داوەتە پاڵم کە کە ژیانمی ھەڵگێراوەتەوە ، تۆمەتی خیانەت. بە کەسێکی ئاژاوەچی و غوڵامێکی ئەڵقە لە گوێی و بێ ئەدەب و بێ ئەقڵ و شێت وەسفیان کردوم. کە ئەمانە ھیچیان لەھیچ وڵاتێکی پێشکەوتووی ئەم جیھانەدا ، بە تاوان ناژمێردرێن. من لە ئەلبومە نوێیەکەمدا گۆرانیەکی کوردیم گوتوە ، ئەویش بەو ھۆیە سادەیەی کە کەسێکی کوردم ، کە ئەو گورانیەم کلیپ کردوە و پێموایە لەنێوماندا کەسانێکی زۆر ھەن کە حەز دەکەن ئەم بەرھەمە لە کەناڵەکانیانەوە پەخش بکەن ، گەر ئەوەش نەکەن دەبێ گومان لە کورد بون و مرۆڤ بونیان بکرێت. ئایا ئەو کەسانەی کە تۆمەتی خیانەت دەدەنە پاڵم و بەم قسانەشیان ھەست ونەستی ھۆگرانی من دەبزوێنن و جیاوازی چینایەتی و نەتەوایەتی دروست دەکەن ، کەمینە نین؟ ئەو ملیۆنان کەسەی کە گوێ لە گۆرانیەکانی من دەگرن ، خەڵکی ئەم وڵاتە نین؟ ئەوساتە من لە ھوڵەکە زۆر لەو قسانەتوڕە بوم کە دەیانگوت خائین برۆ دەرێ. چونکە ئەو کەسانە ھەر کاتێک گوێیان لە وشەیەکی کوردی دەبێت ، دەست دەکەن بە جنێو دان. ھەر لێرەوە بەو کەسانە دەڵێم تا ئەوان ھەقیقەتی بونی کورد قبوڵ نەکەن ، منیش دوا جارم نابێت. بەباوەڕی من ھەر ئەم جۆرە کەسانە بون کە دەستەواژەی برایەتییان لە نێوماندا سڕیەوە و بونە ھۆکاری درزێک لە فەرھەنگی ھاوبەشی وڵاتەکەمان. بەھێزترین چەکی دەستی ھونەمەندێک گۆرانیەکانیەتی. من لێناگەریم ئەم جۆرە لێکدانەوانە بۆ گۆرانیەکانم بکرێت. بیری لێ بکەنەوە! گەر ھاتباو ڕامگەیاندبا گۆرانیەکی ئیتاڵی یان عەرەبی و ئینگلیزی دەڵێم ، پێتان وابو ئەم ھات و ھاوەرەیان لە دژی من وەڕێخستبا ؟؟؟ من ھەمیشە گۆرانی کۆمەڵایەتیم گوتوە ، ھەر شتێک لەوڵاتەکەمدا ڕویدابیت و لایەنێکی خراپەی ھەبوبێت بە ئاشکرا ناڕەزایەتی خۆمم لە سەری دەربڕیوە. ھەرکاتێکیش پێشکەوتن و گەشەکردنێکم بینیبێ ، ڕای خۆمم لەسەر دەربڕیوە ، دەبینن ئەمە لە گۆرانیەکانیشمدا ڕەنگی داوەتەوە و گورانیەکانیشم ھەڵگری ھەمان پەیامن. ئەم تۆمەتە ھەوڵی ھێندێک کەناڵە کە بەوردی تاوتوێی قسەکانم دەکەن تا درامایەکی تەلەفیزێونی لی ساز بکەن. ئەگەر من لە تەواوی کۆنسێرتە چەند ھەزار کەسیەکانمدا ، شتێکم گوتبو کە ببێتە ھوکاری درز خستنە نێو خەڵکەوە ، ئەوا دەمتوانی قبوڵی بکەم کە ئەم تومەتانەی بۆیان داتاشیوم ڕاستن ... بەڵام وانیە. ئەگەر بێتو دەقی ڤیدیۆیی ڕوداوەکەی ئەو شەوە ، بە بیر و ھزرێکی ڕۆشنەوە ، سەیربکرێ و ھەڵسەنگێنری ، دەردەکەوێ کە ئەمە پیلانە و ئەم تۆمەتانە ، بنەمایەکی دروستیان نیە. لەمێشکی خۆتاندا بەرجەستەی بکەن ، ئەگەر ھونەرمەندێک لە ھەر شوێنێکی ئەم جیھانەدا ڕایگەیاندبا ئیدی لەمەولا گۆرانی بەشێوەی بلوز یان جاز دەڵێ وەک من دوچاری ئەم چارەنوسە دەبۆوە؟ پێیان دەگوت جیاوازی لەنێو خەڵکدا دروست دەکەیت؟ موزیک زمانێکی جیھانیە ، ھیچ گۆرانیەک ناتوانێ خەڵکی جیھان لێک دابرێ و درز و کەلێن لە نێوانیان دا دروست بکات. ئەگەر ئەو کەسانەی ئەو شەوە ساتیک بۆ ویجدانیان بگەرێنەوە و دەست لەدابەش کردنی مرۆڤەکان بو ئیمە و ئەوان ، ھەڵگرن ، ئەوا بە دڵنیاییەوە کۆمەڵگایەکی دروست و پیشکەوتوترمان دەبێت.\nھەروەھا کایا لە وەڵام بە تۆمەتی بە رزکردنەوەی پەنجەکانی بە نیشانەی سەرکەوتن دەڵێ: ئەم تۆمەتە ڕەت دەکەمەوە ھونەرمەندان لە ھەمو شوێنیکی ئەم دنیایەدا سەبک و شێوازی تایبەت بە خۆیان ھەیە ھەریەک بە شێوازیک خۆشحاڵی خۆی دەردەبرێت منیش لەکۆنسێرتەکانمدا ئەو کارە بەنیشانەی سەرکەوتنی خۆم و بەخێرھاتنی ئامادەبوانی کۆنسێرتەکانم ، دەکەم. کە ئەمە بۆتە یەکێک لە تایبەتمەندیەکانی من. کە ئێستا لە دنیاشدا بۆتە نیشانەی دەربڕینی خۆشحاڵی زۆرێک لە یاریزانانی وەرزش و ھونەرمەندان. ئەم نیشانەی حەوتە ، جگە لە ٍدەربڕینی ھەستی خۆشی و سەرکەوتن ، نابێ لێکدانەوەیەکی تری بۆ بکرێت. ھەروەھا سەبارەت بە تۆمەتی پشتگیری کردن لە\nپ .ک.ک.گوتی : تەنیا و تەنیا بە داھاتی ئەلبوم و کۆنسێرتەکانم بژێوی خۆم و ماڵ و منداڵەکانم دابین دەکەم. جگە لەمە دەرامەتێکی ترم نیە و ئەو قسانە بە درۆ دەخەمەوە. تەنانەت یەک (پەن) یم لە ھیچ حیزب ڕێکخراوێک وەرگرتبێ. ھەروەھا کایا لەبەشێکی تری قسەکانیدا دەڵێت : بەڕای من نوسەرانی دەستور و یاسای تورکیا ، دەبێ وەڵامی ئەم نوکتە گاڵتە جاڕیە بدەنەوە. دەبێ خەڵک بزانێت کە ئەوان چەندە دورن لە جیھانی ئەم سەردەمەوە. بۆ ئەوەی چیتر خەڵکی نیگەرانی دابەشبونی وڵاتەکەی نەبیت بەھۆی گورانیەکی کوردیەوە. دەبێت ئەم جۆرە تێڕوانینە بۆ ھونەر و موزیک ، لە بەین بچێت. دەبێ بواری ھەناسەدان بھێڵنەوە بۆ ھونەرمەندان. دواتر کایا گوتی :ئەگەر ڕاستیەکان ببینین ئەوا بە دڵنیاییەوە ژیانێکی باشتر و وڵاتیکی پێشکەوتوترمان دەبێت. لەوانەیە منیش لێرە بە دواوە گۆڕانکاری بەسەر گۆرانیەکانمدا بێنم بەڵام ئایا دەکرێ من بەو ھەمو کۆت و پێوەندەوە ھەست بە ئازادی بکەم؟ ئەم دادگایە بەم ھەموو کەم و کوڕیانەیەوە کە تەواوی یاسا و ڕێساکانی ئەم سەردەمەی جیھانی بەھێند نەگرتوە. منیش لێرە بە دواوە ئەم وڵاتە جێدەھێلم کەتێیدا بە خائین و ئاژاوەچیم بزانن. ئەویش لەسەر بنەمای تێروانینێکی ھەڵە لەبەرھەمیک ، کەچەندین ساڵ لەمەوبەر بەرھەمم ھێناوە . دوای بەرگرینامەکەی کایا ، بێدەنگییەکی قوڵ باڵ بەسەر دادگادا دەکێشێ.دوای ٥ خولەک دادگا دانیشتنی دواتری خۆی دوا دەخا بۆ ١٥ی ژوئەن.\nمەرگی پڕ لە گومانی کایا\nکایا دوای چەند ڕۆژێک لەدادگایکردنی ، بەمەبەستی زنجیرە کۆنسێرتێک بەرەو فەرەنسا وەڕێدەکەوێ. دادگای ئەمنیەتی میلی تورکیا لە دانیشتنی دواتریدا کە ئەحمەد کایا تێیدا ئامادە نابێت ، بڕیاری ١٠ ساڵ زیندانی بۆ دەردەکات. بێئاگا لەوەی کە ئەم ھونەرمەندە مەزنە ئیدی ھەرگیز ناگەڕێتەوە بۆ سەر ئەو خاکەی کە عیشق و خۆشەویستیەکی زۆری بۆی ھەبوو. لە ڕێکەوتی ١٦/١١/١٩٩٩ تەرمی کایا لە ژوری میوانخانەیەک لەپاریس دەدۆزنەوە. ھۆکاری مەرگی وی دەگەرێننەوە بۆ جەڵدەی دڵ. بەڵام ئاشقانی ئاشتی و ئازادی و زۆرێک لە دیموگراتە بێدەنگراوەکانی جیھان دەزانن ھۆکاری مەرگی کایا چی بو. تەرمەکەی لە گۆرستانی (برلاشنز ) لە پاریس بە خاک دەسپێرن ھەزاران کیلۆ مەتر دور لەو خەڵکەی کەخۆشیدەویستن. لەم یەک دوساڵە ی دواییدا دەوڵەتی تورکیا ھەوڵیدا تەرمەکەی بگەرێنتەوە تورکیا بەڵام ھاوسەرەکەی ڕەزامەندی نیشان نەداو گوتی : تورکیا شایستەی ئەوە نیە مرۆڤێکی مەزنی وەک کایا بگرێتەخۆ.\nدوای مەرگی کایا بە ھەوڵ و کۆششی ھاوسەرەکەی ، دو ئەلبوم لە گۆرانیەکانی بڵاو بونەوە بەنیوی ( ؟ ) (تۆش ھێندێک بگری ) دواتریش لە تورکیا ئەلبومیک بڵاو بۆوە بە ناوی (گوێ بگرە سەرزەمینی خوشەویستم) کە تێیدا ٢٠ کەس لەھونەرمەندە لاو و ناسراوەکانی تورکیا ،٢٠ گورانی ئەحمەد کایایان گوتبۆوە. مێژوی موزیکی تورکیا ھەرگیز ئەحمەد کایا لەیاد ناکات بە ھۆی ئەو کاریگەریەی کە لەسەر مێژوی سیاسی و ھونەری ئەو وڵاتەدا داینا .. ئەمەش یەکێک لە گۆرانیەکانی کایایە بەناوی دەرۆم\nئیدی لە گەڵ تۆدا ئارام ناگرم\nئێوارانێک ملی ڕێ دەگرم و دەڕۆم\nڕۆژی دوایی ئەمەت لە گەڵدا یەکلایی دەکەمەوە\nدەستت لێ ھەڵدەگرم و دەڕۆم\nئیدی ھیچ خوت نیگەران مەکە\nوەک ئاو بێدەنگ و ئارام و لە سەرخۆ\nلە سەر نوکی پەنجەکانم شۆڕ دەبمەوەو دەڕۆم\nشاد بژی لەمەودوا بێ من\nنە جەستەم جێ دەمێنی نەجەفام\nئەمجار ئیدی گلەیت لی ناکەم\nلە توڕەیدا دانم بە سەریەکدا دەگرم و دەڕۆم\nتۆ ڕەنجەکانی من لە نێو دەبەی\nخۆم دوچاری کارەسات دەکەم و دەڕۆم\nوەکو فیشەک وەک سەرەنێزە\nکێو ئاسا دەتەقمەوە و دەڕۆم\nئەگەر ھەمو شتێکیش لە دەست دەم\nدوایی بەم عیشقە دێنم و دەِرۆم\nڕۆیشتنم ئارام و بێدەنگ نابێت\nدەرگاکە پێک دادەدەم و دەڕۆم\nئەو گۆرانیەی بو تۆم چڕی\nلە سازەکەمی دەکەمەوەو دەڕۆم\nدەزانیت حەزم لە گریان نیە\nڕوخسارم دەشێوێنم و دەڕۆم\nھەمووسەگ و باڵندەکانم\nلە پارچەی گیانم دەکەمەوەو دەڕۆم\nھەمو ئەو شتانەی لێم وەرگرتوی\nدەیدەمەوە دەستت و دەِرۆم\nلای تۆ خۆم ناکەم بە دڕک\nبونم لە ئاگر ھەڵدەکیشم و دەڕۆم\nنیگەران مەبە نەفرەتت لێ ناکەم\nتۆ لە میشکی خۆمدا خاڵی دەکەمەوەو دەڕۆم


کاتی پەخشکردنی دووەم وەرزی (Rise of the Shield Hero) دیاریکرا – Kurdish-Anime\nکاتی پەخشکردنی دووەم وەرزی (Rise of the Shield Hero) دیاریکرا\nدوای ماوەیەکی زۆر لە چاوەڕوانی ئەمڕۆ تۆڕی کڕەنچیڕۆڵ کاتی پەخشکردنی وەرزی دووەمی ئەنیمێی (The Rising of the Shield Hero – سەرکەوتنی پاڵەوانی قەڵغان) ڕاگەیاند کەوا لە مانگی 10دا ئەبێت بەڵام ڕۆژەکەی دیاری نەکردووە هەروەها تایتڵەکەشی (The Rising of the Shield Hero) دەبێت. لە ئێستادا ئەنیمێیەکە لە دووەم پڕ چاوەڕوانترین ئەنیمێیە وەرزیەکانە. تۆڕی کڕەنچیڕۆڵ پێشتر وەرزی دووەم و سێیەمی بۆ زنجیرە ئەنیمێیەکە ڕاگەیاند.\nدەرهێنەر: ماساتۆ جینبۆ” کە پێشتر کاری دەرهێنانی بۆ ئەم ئەنیمێیانە کردووە: (Chaos;Child, Fate/kaleid liner Prisma)


مەڵبەندی دهۆکی یەکێتیی نیشتمانیی کوردستان سزای زیندانیی ئەندامێكی بە دوور لە بنەما یاسایی و دادوەرییەكان وەسفدەكات، دەڵێت، لەژێر ئەشكەنجەدا دانپێدانانی لێوەرگیراوە.\nڕایدەگەیەنێت، “ئەو بڕیارەی دادگای دهۆك لەدژی ئەندامێكی حزبەكەمان دەریكردووە بڕیارێکی دوورە لە بنەما یاسایی و دادوەرییەکان، چونکە لەژێر ئەشکەنجەدا دانپێدانانی لێوەرگیراوە”.\nلە ڕاگەیەندراوێكدا مەڵبەندی یەكێتیی نیشتمانیی كوردستان ڕایگەیاندووە، “لە کاتێکدا دۆسیەی زیندانیانی بادینان کاردانەوەی ناوخۆیی و نێودەوڵەتی لێکەوتووەتەوە، ھەمووان چاوەڕوانی ئەوەبوون دادگا پێداچوونەوە بە بڕیارەکانیدا بکات، بەڵام ئەمڕۆ مەلا نەزیر بەرواری کادری یەکێتی لە سنووری زاخۆ سزای حەوت ساڵ زیندانی بەسەرداسەپێنراوە”.\nمەڵبەندی دهۆكی یەكێتی پێیوایە، “ئەو بڕیارەی دادگا بڕیارێکی ناڕاستە و دوورە لە بنەما یاسایی و دادوەرییەکان، لە ھەمانکاتدا پێویستە ھەمووان ئەوە بزانن دەزگا ئەمنییەکان لەژێر ئازاردان و ئەشکەنجەدا، دانپێدانانیان لە مەلا نەزیر و دەستگیرکراوانی تری بادینان وەرگرتووە، ئەوەش پێچەوانەی بنەماکانی مافی مرۆڤە”.\nئەمڕۆ یەكشەممە دادگای دهۆك بەتۆمەتی بوونی پەیوەندی لەگەڵ پارتی كرێكارانی كوردستان، مەلا نەزیر، ئەندامی كۆمیتەی دەركارێ-ی یەكێتیی لە سنووی پارێزگای دهۆك و ئەندامێكی نوێنەرایەتیی هەدەپەی لە باشووری كوردستان بەناوی نیعمەت گونەش بەحەوت ساڵ زیندانی سزادا.\n(ڤیدیۆ) یوڤی و میلان یه‌کسانبوون و ڕیاڵ و پاریس له کۆتا ساتدا گه‌ڕانه‌وه\nڕێباز حەملان: تا كۆتایی ئەمساڵ مووچە لەكاتی خۆیدا و بێ لێبڕین بەردەوام دەبێت\nیاریدەدەری سەرۆكی حكومەتی هەرێم بۆ كاروباری دارایی ڕایدەگەیەنێت، دابەشكردنی مووچەی مانگانە لەكاتی خۆیدا و بێ لێبڕین تا كۆتایی…\nوتەبێژی حكومەتی هەرێم: پابەندین بە دابەشكردنی موچە لە 25ی مانگدا\nكۆبوونەوەی ئەنجومەنی وەزیرانی هەرێم كۆتاییهات، وتەبێژی حكومەت ڕایگەیاند، حكومەت پابەندە بە دابەشكردنی موچە لە 25ی مانگدا و بڕیارە…


گروپێكی هاكه‌رز ده‌زه ده‌كه‌نه ناو ماڵپه‌ڕیكی ئابرووبه‌ری كۆمپانیای Digital Playground. – کەی ئای تی ئێن\nهەواڵ 12, ئازار 2012\nگروپێكی هاكه‌رز ده‌زه ده‌كه‌نه ناو ماڵپه‌ڕیكی ئابرووبه‌ری كۆمپانیای Digital Playground.\nهاكه‌رزه‌كان ئه‌وه پشت ڕاست ده‌كه‌نه‌وه كه توانیویانه زیاتر له 73 هه‌زار username و password وئیمه‌یڵی به‌شدار بووی ماڵپه‌ڕێكی ئابڕووبه‌ری كۆمپانیای Digital Playground ببه‌ن كه كۆمپانیایه‌كی به ناوبانگه له بواری دروستكردنی فیلمی ئابڕوبه‌ر. ئه‌م زانیاریانه‌ی كه ئه‌م گروپه بردوویانه username و password وئیمه‌یڵی به‌شدار بووان له‌خۆ ده‌گرێت و ئه‌مه و بردنی ژماره‌ی 40 هه‌زار كارتی (Credit Card) به‌شداربووانی ئه‌م ماڵپه‌ره ئابڕووبه‌ره.\nشایه‌نی باسه ئه‌م گروپه‌ی كه دانیان ناوه به‌وه‌ی له‌پشتی ئه‌م هێرشه‌ن گروپێكن به ناوی The Consortium و ئه‌مه‌ش به دووه‌م هێرشی سه‌ركه‌وتوو داده‌نرێت بۆ ئه‌م ماڵپه‌رانه‌ی كه له‌لایه‌ن گروپی كۆمپانیاكانی Manwin به ڕێوه ده‌برێن. بۆ زیاتر سه‌لماندنی كاره‌كه گروپی ناوبراو چه‌ند ئیمه‌یڵ و وشه‌ی تێپه‌ربوون و ناوی به‌كابه‌ریان بڵاوكرده‌وه و سه‌باره‌ت به به‌ڕێوه‌به‌رانی Digital Playground له‌سه‌ر ئه‌م هێرشه هیچیان ئاماده نه‌بوون لێدوان له‌سه‌ر هێرشه‌كه بدگوایه ئه‌م گروپه‌ش به‌شێكن له گروپی لولزسێك و ئه‌نۆنیمه‌س.\nسه‌رچاوه:بی بی سی


لێره‌دایت : په‌ڕه‌ی سه‌ره‌تا » فێرکاری جوومله » فێرکاری حەوتەم ( زیادکردنی بەشەکان )\nڕۆژی شەممە ، 25 / 10 / 2014 13:36\nیەكێك لە كارە هەر جوان و سەرنج ڕاكێشەكانی سكریپتی جووملە جیاكردنەوەی بەش و هاوپۆلەلانە ، چونكە ئەم كارە تاكە ڕێیە بۆ ئەوەی ناوەڕۆكی ماڵپەڕەكەی پێ جیا بكەیتەوەو ئەو پەڕی ئاسانكاری بكەیت بۆ بەكارهێنەر هەتا ناوەڕۆكەكەی بە ویستی خۆی ببینیت ، سەرباری ئەوەی بەشەكان و هاوپۆلەكانی یاریدەدەرێكی زۆر نایابی سلایدشۆ و مۆدۆلەكانی بواری پیشاندانی بابەتەكانن تا بەئاسانی ڕیزبەندیان بۆ بكات و لە نوێترینەوە بۆ دوا بابەت بە ڕیزبەندی پیشانی میوانی ماڵپەڕی بدات\nلە ڕاستیدا بوونی بەشەكان پێداویستیەكەی سەد لەسەدە و بێ دروستكردنی بەشەكان فێرخواز ناتوانێت بابەت دابنێیت لە ناوەڕۆكی ماڵپەڕدا تەنها لەیەك باردا نەبێت ئەویش ئەوەیە كە هاوپۆلی بۆ دانەنێت ، ئەم كارەش دەبێتە هۆی تێكەڵكردنی بابەتەكان و سەر لەخۆت و فێرخوازانیش دەشێوێت ، چونكە تەنها لە حاڵەتی تایبەت دا نەبێت پەنا نابرێتە بەر بەشی (هاوپۆل نەكراوەكان)\nسەرەتا دەچینە بەڕێوەبەرایەتی هەر وەك جارەكانی پیشوو لە ئەدرێسی پراوسەرەكەدا ناونیشانەكە دەنووسین بۆ نموونە لای من بەم شێوەیە\nكاتێك بەڕێوەبەرایەتی دەبینیت سەرنج بدە لە مینۆ لیستی (ناوەڕۆك) لەوێدا لیستی (ڕێکخستنەکانی بەشەكان) دەبینیت هەر بۆیە كلیكی لێ بكە\nسەرنج بدە ڕوبەرەكە خاڵیە واتا تا ئێستا هیچ بەشێك زیاد نەكراوە هەربۆیە كلیك بكە لەسەر دوگمەی (نوێ) بۆ ئەوەی بەشێكی نوێ زیاد بكەیت\nئەم ڕوكارە دەكرێتەوە كە بە دوو بەش وێنەم گرتووە هەتا ڕونتر باسی بكەم ، بەشی یەكەم لای ڕاستەوە ئەو خانە ئینپوتانە دەبێت پڕ بكەینەوە بۆ نمونە لە بەشی (سەردێڕ) نازناوێك دەنووسین بۆ بەشەكە ئاگاداربە با نازناوەكە پێناسەیەكی گشت گیربێت دواتر دەتوانرێت چەندین هاوپۆلی لەسەر دابنرێت و بە ویستی خۆت بابەتەكانی تێدا جیابكەیتەوە من لێرەدا نازناوی (هەواڵی ئای تی) م هەڵبژاردوە ، دواتر بەشی خوار تری دەبێت (نازناو) بە پیتی لاتینی پێناسەیەك بنوسین بۆی واباشترە هەر واتای نازناوەكە بە ئینگیلزی بە پیتی سمۆڵ بنوسیت\nدواتر سەرنج بدە سێ خاڵم دەست نیشانكردوە لە لای چەپەوە :\nخاڵی یەكەم بۆ پاراستنی كارەكەو داخستنی ڕوكاری بەشەكەیە .\nخاڵی دووەم بۆ جێبەجێكردنی گۆڕانكاریەكەیە بەڵام تەنها دەیپارێزیت و دواتر دەتوانیت گۆڕانكاری تێدابكەیت و دواتر بەیەكجاری خاڵی یەكەم جێبەجێبكەیت\nخاڵی سێیەم بۆ پەشیمان بوونەوەیە بە مەرجێك هیچ یەك لە خاڵی یەكەم و دووەمت جێبەجێ نەكردبێت\nبەشی دووەم لەم وێنەیە كە دەكەوێتە لای خوارەوە ، كارەكان بەم جۆرەیە ، سەرەتا یەكەم لاكێشە كە دەست نیشانم كردوە ئاستی دەسەڵات پێدانە واتا دەتوانیت ئەم بەشە تەرخان بكەیت بە بە پۆلێكی جیاواز لە بەكارهێنەراندا ، ئەمە لە كاتێكدا جێبەجێ دەكرێت كە تۆ لیستی بەكارهێنەرانت چالاك كربێت و بتەوێت ماف و ئەرك بەسەر ئەنداماندا دابەش بكەیت\nدووم هەڵبژرادن كە لێیەوە دەتوانێت وێنەیەك بۆ بەشەكە هەڵبژێریت ، ئەم وێنەیە وەك پێناسەیەك وایە بۆ بەشەكە ئیشێكی جوانە ئەگەر وێنەكە پێناسەیەك بێت بۆ ناوەڕۆكی بەشەكە ، ئەگەر دەتەوێت ئەم كارە بكەیت ئەوا وەك لە خاڵی یەكەمدا ئاماژەم پێداوە كلیك لەو چوكڵە بچوكە بكەو وێنەیەك هەڵبژێرە\nئەمە ئەنجامی ئەم كارە دەبێت پاش هەڵبژرادنی یەكێك لە وێنەكان\nهەر لەبەشی خوارەوەشیدا دەتوانێت پێناسە و وێنە دابنێیت بۆ بەشەكە ئەم كارەش شتێكی زۆر نایابە دەتوانیت وێنەیەك بە قەبارەیەكی مام ناوەند بكەیت بە سەر لیستی بەشەكە هەتا ناوەڕۆكەكەی زیاتر لای بەكارهێنەر ئاشنا ببێت ئەگەر وێنەكە ئامادەیە لە ناو كۆمپیوتەرەكەتدا ئەوا دەتوانیت بەكلیك كردن لەسەر وێنەكەو دواتر دوگمەی وێنە (دانان) بیهێنیتە ناو كارەكەوە ، بۆ نمونە من لێرەدا كلیكی لەسەر (وێنە) دەكەم وەک لە خاڵی دووەم وێنەی پێشودا ئاماژەم پێدابوو ، سەرنج بدە لەم ڕوكارەدا دەتوانیت وێنەیەك هەڵبژێریت لە لیستی وێنەكان یاخود لەو بەشەی ئاماژەم پێداوە بگەڕێ بەناو فۆڵدەری وێنەكاندا و پاش دەست نیشانكردنی خاڵی دووەم هەڵبژێرە\nیاخود لەبەشی خوارەوەی ئەم ڕوكارەدا سەرنج بدە دەتوانیت وێنەیەك لە كۆمپیوتەرەوەكەوە بەرز بكەیتەوە بۆ سكریپتەكە كاتێك كلیك بكەیت لەسەر (Browse) دواتر وێنەیەك دەست نیشانبكەو دواتر كلیك بكە لەسەر (دەست پێكردنی باركردن) بە پێ ی قەبارەی وێنەكە كاتی دەوێت دواتر دەتوانیت لە ناو لیستی وێنەكاندا بیدۆزیتەوەو دەست نیشانی بكەیت بۆ بەشەكە\nدوای هەموو ئەو كارانەی باسم كرد ئێستا لە بەشی چەپی ڕوكارەكەوە كلیك لەسەر (پاشەكەوتكردن) بكە بەم شێوە بەشەكە زیاد بووە و شەش هەڵبژاردن بۆ ئەو بەشە زیادكراوە بەردەستە بەم جۆرە :\nیەكەم (بڵاوكردنەوە) : بۆ بڵاوكرنەوەی ئەو بەشەیە واتا ئایا چالك بێت یان نا ، بەدەست نیشانكردنی چوارگۆشە بچوكەكەی پێش ناوەی بەشەكە دواتر كلیك كردن لەسەر بڵاوكردنەوە بەشەكە بڵاو دەكرێتەوەو چالاك دەبێت\nدووەم (ناچالاك كردن) : پیچەوانەی كاری یەكەم بۆ ناچالاك كردنی بەشەكەیە ، كاتێك ناچالاكی دەكەیت ئەوا هەموو هاوپۆلەكانی سەر ئەم بەشەش ناچالاك دەبن .\nسێیەم (لە ڕوو نووسینەوە) : ئەم بەشە بۆ كۆپی كردنەوەی ئەو دیاری كراوەیە ، كارێكی زۆر گرنگە كە پێویست ناكات چەند جارێك هەنگاوەكانی دروستكردنەوەی بەشەكان بە ئەنجام بگەیەنیت تەنها لێرەدا چوارگۆشە بچوكەكەی پێش ناوی بەشەكە دەست نیشان بكەو دواتر كلیك بكە لەسەر (لە ڕوو نووسینەوە) ئەوا بەشێكی نوێ بە هەمان تایبەتمەندی بەشە دیاریكراوەكە دروست دەبێت بەلام دەبێت گۆڕانكاری بكەیت لە ناوی بەشەكەدا چونكە وشەی كۆپی پێوە دەنووسێت .\nچوارەم (سڕینەوە) : بۆ سڕینەوەی ئەو بەشە دیاریكراوەیە كە لە لیستەكەدا چوارگۆشەی پیشی چالاك كراوە و بەیەكجاری دەسرێتەوە .\nپێنجەم (دەستكاری) : بۆ دەستكاری كردنی ناوەڕۆكی بەشەكە بە كەڵك دێت بیهێنە پێش چاوت كاتێك بەشێك كۆپی دەكەیت دەبێت گۆڕانكاری تێدا بكەیت هەتا تایبەتمەندیەكەی جیاواز بێت لەوەی لەسەری كۆپی كراوەیەوە هەر بۆیە دەبێت لێرەدا بەشە دیاری بكەیت پاش كۆپی كردنەوەی و گۆڕانكاری تێدا بكەیت .\nشەشەم (نوێ) : بۆ زایدكردنی بەشێكی نوێیە وەك لەسەرەتای ئەم بابەتەدا بە دورو درێژی ڕونكردنەوەی لەسەر نووسیوە .\nسەرنج بدە ئەمە دوا ئەنجامی كارەكەیە كە هەموو بەشە پێویستەكانم زیادكردوە كارەكە بەم جۆرە دەردەچێت .


Deuteronomio 13 APSD-CEB – دواوتار 13 KSS | Biblica\nDeuteronomio 13 APSD-CEB – دواوتار 13 KSS\n1ئەگەر لەنێوتاندا پێغەمبەرێک یان خەونبینێک کە خەونێکی بینیبێت دەرکەوت و نیشانەیەک یان پەرجووێکی پێدان، 2جا ئەگەر ئەو نیشانەیە یان ئەو پەرجووە کە بۆ ئێوەی باسکرد ڕوویدا و گوتی، «با بەدوای خودای دیکە بکەوین و بیانپەرستین،» ئەو خوداوەندانەی کە نەتانناسیوە، 3ئەوا گوێ لە قسەی ئەو پێغەمبەرە یان ئەو خەونبینە مەگرە کە ئەو خەونەی بینیوە، چونکە یەزدانی پەروەردگارتان تاقیتان دەکاتەوە تاکو بزانێت ئایا ئێوە پڕ بە دڵ و لە ناخەوە یەزدانی پەروەردگاری خۆتان خۆشدەوێت یان نا. 4بەدوای یەزدانی پەروەردگارتان دەڕۆن و لەو دەترسن و فەرمانەکانی دەپارێزن و گوێڕایەڵی دەبن و ئەو دەپەرستن و دەستی پێوە دەگرن. 5ئەو پێغەمبەرەش یان ئەو خەونبینەی ئەو خەونەی بینیوە دەکوژرێت، چونکە بە چەواشەکاری قسەی کرد لە دژی یەزدانی پەروەردگارتانەوە کە لە خاکی میسرەوە دەریهێنان و لە ماڵی کۆیلەیی کڕینیەوە، بۆ ئەوەی لەو ڕێگایە لات بدات کە یەزدانی پەروەردگارتان فەرمانی پێ کردوون لەسەری بڕۆن. جا خراپەکە لەنێو خۆتان دادەماڵن.\n6ئەگەر براکەت، کوڕی دایکت، یان کوڕەکەت یان کچەکەت، یان ژنەکەی باوەشت، یان هاوڕێکەت کە وەک خۆتە بە نهێنی لەبن گوێت خوێندی و گوتی، «دەڕۆین و خودای دیکە دەپەرستین،» ئەو خوداوەندانەی کە نە تۆ و نە باوباپیرانت نەیانناسیوە، 7لە خوداوەندەکانی ئەو گەلانەی دەوروبەرت، ئەوانەی لێتەوە نزیکن یاخود دوورن، لەمپەڕی زەوی هەتا ئەوپەڕی، 8لەگەڵی ڕەزامەند مەبە و گوێی لێ مەگرە. دڵت پێی نەسووتێت و دەستی لێ مەپارێزە و بۆی دامەپۆشە، 9بەڵکو بە دڵنیاییەوە بیکوژە، یەکەم جار دەستی تۆ لەسەری بێت بۆ کوشتنی ئینجا لە کۆتاییدا دەستی هەموو گەل. 10بەردبارانی دەکەیت هەتا دەمرێت، چونکە ویستی لە یەزدانی پەروەردگارت تۆ لابدات کە لە خاکی میسر لە ماڵی کۆیلەیی دەریهێنایت. 11ئەوسا هەموو ئیسرائیل دەیبیستن و دەترسن و جارێکی دیکە هیچ کەسێک لەنێوتان وەک ئەم بەدکارییە ئەنجام نادات.\n12ئەگەر سەبارەت بە یەکێک لەو شارۆچکانەی یەزدانی پەروەردگارتان پێتان دەدات هەتا تێیدا نیشتەجێ بن وتەیەکتان بیست، 13کە خەڵکانێکی بەدکار لەنێوتاندا سەریان هەڵداوە و دانیشتووانی شارۆچکەیان گومڕا کردووە و دەڵێن، «دەچین و خودای دیکە دەپەرستین،» ئەو خوداوەندانەی کە نەتانناسیون، 14ئێوە لێی بکۆڵنەوە و بگەڕێن و باش پرسیار بکەن. ئەگەر زانیتان بابەتەکە ڕاستە و بێگومانە کە ئەو کارە قێزەونە لەنێوتاندا کراوە، 15ئەوا بە شمشێر تەواوی دانیشتووانی ئەو شارۆچکەیە بکوژن و قڕیان بکەن،13:15 لە زمانی عیبری ئەم زاراوەیە دەگەڕێتەوە بۆ شتێک یان کەسێک کە دەبەخشرێت بە یەزدان، زۆر جار بەخشینەکە بە تەواوی لە ناودەبردرێت. بە هەموو ئەو شتانەوەش کە تێیدایە و بە ئاژەڵە ماڵییەکانیشییەوە. 16هەموو شتومەکەکانی لە گۆڕەپانی شارۆچکەکەدا کۆدەکەنەوە و هەموو شارۆچکەکە و شتومەکەکانی وەک قوربانی سووتاندنێکی تەواو بۆ یەزدانی پەروەردگارتان دەسووتێنن، جا بۆ هەتاهەتایە دەبێتە گردێکی وێران و جارێکی دیکە بنیاد نانرێتەوە. 17نابێت هیچ شتێکی تەرخانکراو بۆ قڕکردن لەلای ئێوە ببینرێتەوە، هەتا گڕی تووڕەییەکەی یەزدان دابمرکێتەوە، بەزەیی پێتان دێتەوە و لەگەڵتان میهرەبان دەبێت و زۆرتان دەکات هەروەک سوێندی بۆ باوباپیرانتان خوارد، 18ئەگەر گوێڕایەڵی دەنگی یەزدانی پەروەردگارتان بوون بۆ پاراستنی هەموو فەرمانەکانی کە من ئەمڕۆ فەرمانتان پێدەدەم هەتا ئەوەی لەبەرچاوی یەزدانی پەروەردگارتان ڕاستە بیکەن.\nKSS : دواوتار 13


شەممەری: سێ هۆكار پاڵنەری ئێران بوون لە هەڵكردنی ئاڵای كوردستان\n2021.08.08 - 16:36\nسەرۆكی سەنتەری بیركردنەوەی سیاسی عێراقی بەدووری زانی هەڵكردنی ئاڵای كوردستان لە فڕۆكەخانەی تاران هەڵەی پرۆتۆكۆلی بێت بەتایبەت لە ئێران كە خاوەن دامودەزگاو ئەزموونە و سێ هۆكار دیاری دەكات بۆ ئەم هەنگاوە.\nئیحسان شەممەری، سەرۆكی سەنتەری بیركردنەوەی سیاسی و ڕاوێژكاری پێشووی حەیدەر عەبادی لە لێدوانێكدا بۆ ڕۆژنامەی شەرقولئەوسەتی چاپی لەندەن كە "ناس كورد" بینیویەتی (8ی ئابی 2021)، بەدووری دەزانێت ئێران بەهەڵە ئاڵای كوردستانی هەڵكردبێت وەك ئەوەی لەڕوونكردنەوەكانی وەزارەتی دەرەوەدا هاتووە.\nبەوتەی شەممەری ئێران ویستویەتی دڵی پارتی ڕازی بكات كە نزیكە لەئەمەریكا، هەروەها دڵی كوردانی ئێران خۆش بكات بۆ ئەوەی نەچنە پاڵ خۆپیشاندانەكانی ئەهواز و هەر چەشنە ناڕەزایەتییەكی تری چاوەڕوانكراو، جگە لەوەش ڕەنگە سیاسەتێكی نوێ بێت لەسەرۆكی نوێ ئیبراهیم ڕەئیسییەوە لە ئێران و ناوچەكە.\nپێشتر بزوتنەوەی عەسایب كە نزیكن لە ئێرانەوە داوایان لە دەسەڵاتدارانی ئێران كرد جگە لە ڕوونكردنەوەی ئەوەی هەڵكردنی ئاڵای كوردستان هەڵەبووە، "گفت بدەن هەڵەی وەها دووبارە نەبێتەوە".\nجگە لەوەش سەرنوسەری رۆژنامەی سەباحی فەرمی فەلاح مەشعەل ڕەخنەی زۆری گرت لە بەرپرسانی عێراق كە لەو هەنگاوەی ئێران بێدەنگن.\nدە هۆكار خواری دروست دەكەن لە ددانەكان\n2021.08.13 - 21:53


زانکۆی ڕاپەڕین - پڕۆژەی نمایشی فیلم لەزانكۆی راپەڕین بۆ ساڵی دووەم دەستیپێكرد\nپڕۆژەی نمایشی فیلم لەزانكۆی راپەڕین بۆ ساڵی دووەم دەستیپێكرد\nبڵاوکراوەتەوە لە 02 کانونی یەکەم 2018 . سەردانەكان: 338\nئەمڕۆ یەكشەممە (٢-١٢-٢٠١٨) كاتژمێر (٢)ی پاشنیوەڕۆ لەهۆڵی چالاكییەكانی زانكۆی راپەڕین، پڕۆژەی نمایشی فیلم بۆ ساڵی دووەم دەستیپێكرد كە لەلایەن بەڕێوەبەرایەتی راگەیاندن سەرپەرشتیدەكرێت.\nلەسەرەتای دەستپێكی پڕۆژەكەدا دكتۆر (ئاراز رەمەزان) بەڕێوەبەری راگەیاندنی زانكۆی راپەڕین، پڕۆژەكەی بەئامادەبووان ناساندو باسی لەوەكرد كە پڕۆژەكە بەدرێژایی ساڵی خوێندن بەردەوامی دەبێت و هەفتانە فیلمێكی ناوازە نمایش دەكرێت، و فیلمەكانیش لەلایەن لیژنەیەكەوە لەسەرۆكایەتی زانكۆ هەڵدەبژێردرێن و رەچاوی لایەنی كەلتوریی و پەروەردەیی و زانستیی دەكرێت و پێشنیازی خوێندكاران و مامۆستایانیش بۆ نمایشكردنی فیلمەكانی دەخرێتەوە بەردەم لیژنەكەو دواتر بڕیاری لەسەر دەدرێت.\nدواتریش نمایشكردنی یەكەمین فیلمی ئەمساڵ نمایشكرا كە فیلمی (One Flew Over the Cuckoo's Nest ) واتە ئەو كەسەی هێلانەی باڵندەكەی بەجێهێشت بوو. ئەم فیلمە لەفیلمە دراماییەكانەو لەدەرهێنانی مایلس فۆرمان-ە، هەروەها جاک نیکڵسن ، لویس فلێچەر ، مایکڵ بێریمان ئەكتەری سەرەكی چیرۆكەكانی ناو فیلمەكەن.\nچیرۆكی فیلمەكە ئاژاوە چیەکی تاوانبارە كە ئەیەوێت لە ڕێگەی چوونە ناو شێتخانەیەک خۆی لە سزاکانی بپارێزێت بەڵام دواتر خۆی لەبیر ئەکات و هەوڵ ئەدات ڕێگەیەک پیشانی شێتەکان بدات کە خۆیانی تێدا بدۆزنەوە و بۆیان دەربکەوێت کە ئەو شوێنەی ئەوانی تێدان قەفەسێکی داخراو نیە بەڵکو هێلانەیەکە کە کەی بیانەوێت .ئەتوانن بەجێی بهێڵن.\nئەم فیلمە براوەی پێنچ خەڵاتی ئۆسکار بۆ (باشترین فیلم ، ئەکتەر ، خانمە ئەکتەر ، دەرهێنەر ،سیناریۆ) و براوەی شەش خەڵاتی گۆڵدن گڵۆب بۆ هەمان بوارەکان و شەش خەڵاتی دیکەی بافتا. و زۆرێك لەپسپۆڕانی سینەما ئەم فیلمە بەباشترین فیلم لەمێژووی هۆڵیود دادەنێن.


ئەگەر هێزی چەكداریان هەبووایە چییان دەكرد؟!\nبەپێی ئەو ئەنجامانەی كۆمسیۆنی باڵای هەڵبژاردنەكان لە عێراق بڵاوی كردۆتەومە، لەم هەلو مەرجە سەختەی كە كەركوكی تێدا گوزەر دەكات، كورد یان راستتر یەكیتی نیشتمانی كوردستان نیوی كورسییەكانی شارەكەی بۆ نەتەوەكەی خۆی بەدەستهێناوە، ئەمەش نەیارانی كوردی توشی شۆك كردووە، چونكە بەگوێرەی تێگیشتنە هەڵەكەیان لە پرۆسەی دیموكراسی نابێت لە غیابی هێزی سەربازیدا براوە بیت!\nتۆ لەو لایەنانەی سەر بە پێكهاتەكانی دیكە گەڕێ، ئەوان شەڕی كورد وەكو پرەنسیپ و ئیستحقاقات و مەرجەكەكانی (ممول) و فەرمانێكی هەرێمایەتی دەكەن، لەوش باشتریان لێ چاوەڕێ ناكرێت و بۆ منی كورد بەهیچ جۆرێك مایەی داخ نییە، بەڵام ئەوەی جێگەی بێزاری هەموو كەركوكییەكی بەشەرەفە، هێزێكی كوردی كە كەركوكییەكانی جێهێشتووەو بەناوە بایكۆتی هەڵبژاردنەكانی لەو پارێزگایە كردووە، دێت ئەنجامەكانی رەت دەكاتەوە، هەرچەندە ئەمە بۆ ئەو هێزە رەفتارێكی چاوەڕانكراوە، بەڵام لەوە كارەساتتر پشتگیری ئەو وردە لایەنە كوردیانەیە كە بەر لە ئەنجامدانی هەڵبژاردنەكانیش شكستییان وەكو هەتاو دیاربوو، چونكە لە چەندین هەڵبژاردنی پێشوودا بە بەشداریكردنیان بە لیستی سەربەخۆو پەرتەوازە، جگە لە سوتاندی دەیان هەزار دەنگی كورد لە كەركوك، هیچی دیكەیان پێنەكرا كەچی ئێستا بوونەتە داكۆكیكارێكی سەرسەختی عەرەبی شۆڤینی و توركمانی تورانی كە تا هەنوكە پیلانەكانیان بۆ پەڕوباڵكردنی كورد لە كەركوك بەردەوامە، لە بەرانبەردا یەكێتی بە كێرفێكی جێگیر و هەندێ جاریش بەرەو سەرووتر هەنگاو دەنێت و متمانەی زۆرینەی كەركوكییەكان بەدەست دێنێتەوە، بەتایبەتی لەم هەڵبژاردنەدا كە پیلانی دەرەكی و ناوخۆیی بۆ ساردكردنەوەی كوردی كەركوك لە پرۆسەی دەنگدان یەكانگیربووبوون و پیلان و مەترسییەكان لە هەموو لایەكەوە روویان لە قودسی كوردستان كردبوو، بەڵام وەكو هەمیشە كەركوكییەكان گرەوەكەیان بردەوەو متمانەیان دا بەو هێزەی لە رۆژە سەختەكاندا لەگەڵیاندا مایەوە.\nبە ئەندازەی بردنەوە لە هەڵبژاردنەكاندا، قبوڵ كردنی شكست و داننان بەڕاستییەكاندا گرنگە، چونكە رووی راستی هەر حیزب و لایەنێك دەردەخات... یەكێتییەكی خاوەن هیز و دەسەڵات و بنكەی جەماوەری، كاتێك لە هەڵبژاردنەكانی پێشووتری هەرێم ئەنجامەكان بە قەد قەبارەی خۆی ناهاتەوە، پەنای نەبردە بەر هێز و لە بری رەتكردنەوەی ئەنجامەكان، رێزی لێ گرت و وەكو تاقیكردنەوەیەك لێی روانی بۆ بەخۆداچوونەوە، بۆیە دەبێت بە هەمان نەفەس ئەو هێزانەی دیكە كە دەنگی یەكتریان بردووەو بەهۆیەوە بچوكتر بوونەوتەوە، قبوڵی شكستییەكانیان بكەن و لە بری تۆمەت بەخشینەوە، بەدوای هۆكارە راستەقینەكانی شكستییەكانیادا بگەڕێن، كە من پێموایە دۆزینەوەیان ئەوەندە كارێكی دژوار نییە، بەتایبەتی بۆ ئەو هێزانەی لە قسە زیاتر هیچی دیكە لە هەگبەكانیاندا نییە، بەڵام وەكو دەڵێن ئەگەر خودا قاچی بەخشیبا بە مار، دەبوایە باڵیش بدات بە مرۆڤ، بۆیە ئەگەر ئەو لایەنانە هێزی سەربازیان هەبوویایە، هەر كۆڵانێكی ئەم هەرێمە ئیمارەتێك دەبوو، دۆڕانیشیان لە فەرهەنگی هەڵبژاردنەكاندا دەسڕیەوە ... خوا تا كێو نەبینێ بەفری تێدا ناكات!


دوای ده‌ركردنی هه‌ڵبژارده‌ی به‌ڕازیل له جامی جیهانی ساڵی 2014دا له‌سه‌ر ده‌ستی هه‌ڵبژارده‌ی ئه‌ڵمانیا، ئه‌و ونبوو، هه‌روه‌ها گومان هه‌بوو له‌وه‌ی بتوانن جارێكی كه ئاشتی بكه‌نه‌وه و بیهێنه‌وه نێو یاریگا سه‌وزه‌كان. كات زوو تێپه‌ڕی، به‌ڵام به‌ڕازیل و چاوی كامێراكان ده‌یان ویست ئه‌و له سووجێكی یاریگاكه‌دا بدۆزنه‌وه، به‌ڵام له‌وه گه‌یشتن شكسته‌كه‌ی سیلیساو به‌رانبه‌ر به مه‌كینه‌كان ئه‌وه‌نده قورس بوو، ڕه‌نگه هه‌روا به ئاسانی نه‌توانێت بگه‌ڕێته‌وه سه‌ر ئه‌و كاره‌ی چارێكێك له ته‌مه‌نی بۆ ته‌رخانكردووه. هه‌مووان له‌وه گه‌یشتن ده‌بێت چاوه‌ڕوانی زه‌نگێكی توندتر و باشتر بكه‌ن، بۆ ئه‌وه‌ی ئه‌و بڕوا به‌وه بهێنێت بگه‌ڕێته‌وه، یاخود خۆی بگات به‌و ده‌رئه‌نجامه‌ی ئێستا سه‌رده‌می پیاوێكی كه‌یه، كه تیپی زه‌رد ده‌بات به‌ڕێوه.\nكلوفیس ئاكۆستا فرناندیز، ناوی ئه‌و پیره پیاوه سمێڵ سپیه زلله‌ی هه‌موو دونیا به‌هۆی ده‌ركه‌وتنی له یاریگاكانی جامی جیهانی وه ده‌یناسن، ئه‌و له ساڵی (1990)ه‌وه هه‌موو جیهان بۆ بینینی یارییه‌كانی هه‌ڵبژارده‌ی به‌ڕازیل گه‌ڕاوه، كه مه‌به‌ستم به‌شداری یارییه‌كانی تیپی به‌ڕازیله له یارییه‌كانی مۆندیال.\nپیره پیاوه‌كه، له‌دوای جامی جیهانی ساڵی ڕابردوو، تا ئێستا وه‌ك ئاماژه‌یه‌ك بۆ توڕه‌بوونی دۆڕاندنه گه‌وره‌كه‌ی تیپه‌كه‌ی به ئه‌ڵمانیا، له هیچ یارییه‌كی تیپه‌كه‌ی ئاماده‌نه‌بووه، كه‌چی به‌ره به‌یانیه‌ك وه‌ك بڵێی متمانه‌ی بۆ گه‌ڕابێته‌وه، له یاریی تیپه‌كه‌ی به‌رانبه‌ر هه‌ڵبژارده‌ی پیرۆ له جامی كۆپا ئه‌مریكا له یاریگای (جێرمان پیكه‌ر) خۆی و جامه زه‌رده‌كه‌ی باوه‌شی ده‌ركه‌وتنه‌وه.\nكلوفیس ئاكۆستا فرناندیز, هێنده خۆشه‌ویستی بۆ بینینی یارییه‌كانی تیپه‌كه‌ی هه‌یه، دواجار یه‌كێتی تۆپی پێی به‌ڕازیل وه‌ك یاریزانی ژماره (12)ی هه‌ڵبژارده‌كه دیاریانكرد، كه پاشان له پێگه‌ی یوتوبیش بڵاوكرایه‌وه. كلوفیس، له (154) یاریی تیپه‌كه‌ی ئاماده‌بووه، هه‌روه‌ها (66) وڵاتیش له‌گه‌ڵ تیپه‌كه‌ی له یاریگاكاندا ئاماده‌بووه. كه‌چی ئه‌مجاره‌ش له‌گه‌ڵ ده‌ركه‌وتنی به‌ڕازیل و هه‌وادار و ته‌نانه‌ت مۆنتێره‌كانی نێو یاریگاكه‌یشی به‌خۆیه‌وه سه‌رقاڵكردبوو، به‌ڵام ئێستا قسه‌كه ئه‌وه‌یه دوای ده‌ركردنی سیلیساو ده‌بێت چه‌ندی كه ئه‌و پیره پیاوه ونبێته‌وه.


كوردستان سه‌ر عيراقه\nعيراق، هێمان كوردستان يا خوو ئه‌و وه‌خته وڵايه‌ت موسل نه‌خرياويده بان ئه‌و مه‌مه‌له‌كه‌ت تازه‌ى ك وه ناو عيراق دروس كريايود.\nله نامه‌ى ئه‌را وه‌زيرى ئه‌و وه‌خت موسته‌عمرات به‌ريتانيا، پرسيار له سنوور وڵاته‌گه‌ى ئه‌كا!. ئه‌وانيش جواوێ ئه‌ده‌نه‌و ئێژن: سنوور وڵاته‌گه‌د له باكوور زنجيره ته‌پوڵگه‌يل كويه‌يل حه‌مه‌رين و شاروچكه‌ى هيت ئه‌و ئيلا تر نايه‌يد. ئه‌وه‌يش وه‌ى جواوه فره دڵته‌نگه‌و ئه‌ده‌ێ و ئويشێ: وه‌ى مانا ئويه وڵاتێ داينه‌س پيم ك چوى له‌ش بێ سه‌رێگه ك ته‌نيا له‌ش داشتوودو بێ سه‌ره!.\nئه‌را يه له وه‌ختێ ده‌وڵه‌ت عيراق دروس بويه، هه‌ميشه كوردستان چوى سه‌رێ بويه، له وه‌ر عه‌قل شۆڤينى و نه‌يون باوه‌ڕ وه ماف و هه‌قه‌يل ملله‌ت كورد، هه‌ميشه ئه‌ى سه‌ره له ناو گێچه‌ڵ و ئاژاوه و جه‌نجاڵ و شه‌ڕ وه دوير نه‌ويه. وه‌ى مه‌مه‌ريشه عيراق هويچ وه‌ختێ ئارام نه‌ويه، دياره مه‌مه‌ره‌يل فره‌ى هه‌ن ك ئيچنه كرديه ك كوردستان وه سه‌ر له‌ش وڵات عيراق بزاننه‌ى، له‌وانه: يه‌كم: بوين سه‌رچه‌وه‌يل نيمه‌ى ئاو وڵات عيراق فێشتر ها له كوردستان وه تايبه‌ت ئاو به‌غدا پايته‌ختيش، دويم، جياوازى جوگرافياو كه‌لتور كوردستان وه‌ل به‌شه‌يل تر له عيراق وه تايبه‌ت ئه‌را گه‌شتوگوزار. سێم، بوين مه‌ياخڵ فره‌ى له باوه‌ت كشتوكاڵه‌و، هه‌رچه‌ن ئيسه وه مه‌مه‌ر بوين وه نه‌ته‌وه گرنگى ئه‌وقره‌ى نه‌مايه، وه‌لى جاران شاده‌مار ئابوورى وڵات بوى، هاوه‌ختيش ئيرنگه نه‌فت فره‌ى كوردستان جى ئه‌و مه‌ياخڵه گرتيه.\nئه‌وه‌گ مه‌به‌سه، ئه‌ى دويا گێچه‌ڵ و قرمقاڵه له ناونى به‌غداو كوردستان، دوياى سه‌رهێزدان ئه‌ى تنه‌وبوينه‌يل وه‌ل حكومه‌ت نورى مالكى و كۆوه‌وبوين سه‌ركرده‌يل كورد، ته‌ماميان ئيچنه كرد ك هه‌رێم كوردستان بووده مه‌ڵوه‌ندێ گرنگ و فێشتر سياسه‌تمه‌داره‌يل وه هساو ئمڕوو، (دوير له لايه‌نگره‌يل نورى مالكى سه‌رۆك وه‌زيره‌يل و ئه‌وانه‌گ ناخوازن وه هويچ شێوه‌ى وه‌ر بكه‌نه كوردستان) كۆوه‌وبوينه‌يل خوه‌يان له‌ێره وه‌ل كورد گه‌رم بكه‌ن و چاره‌نويس حكومه‌ت به‌غدا له‌ێره بخريه‌يده وه‌ر ره‌حه‌مت نه‌شته‌رگه‌رى، ئمجا ئه‌ى نه‌شته‌رگه‌ريه ئه‌وه‌سه ك هه ئه‌را خود نورى مالكى ئه‌كه‌ن يا خوو ده‌رزى ره‌حم و به‌زه‌ى هاتن ده‌ن له مالكى و نه‌نه‌يه‌و لا.\nله ماوه‌ى چه‌ن ساڵ گوزه‌يشته، دوياى پرۆسه‌ى ئازادى، كورد لايه‌نێگ گرنگ هاوكێشه‌يل سياسى عيراق بويه‌و هويچ حكومه‌تێ وه بێ ليست كورد سه‌رنه‌گرتيه. چوين ك له قه‌ديمه‌و جمشت چه‌كدارى كورد، حكومه‌ته‌يل شمولى لاواز ئه‌كرد يا يه‌گ رێ وه پيان نيا تا سه‌قامگيره‌و بوون.\nئيرنگه‌يش ك وڵات له بان بنه‌ماى هاوبه‌ش بوين و سيسته‌م ديمۆكراسى بنيادنريايه، كورد فاكته‌رێگ وه هێزه له ناو كايه سياسى ئه‌ى وڵاته. ليسته‌يل عيراقى ناو هاوته‌ريف شيعه‌يش ك حكومت دامه‌زرانن، خاس زانن چشت فێشترێ له پاودانگ سياسى وه پيان ره‌سيه له ئه‌و به‌شه‌گ هه‌ق خوه‌يانه، وه هاوپه‌يمانى وه‌ل كورد وه ده‌سيان ئه‌ياد. ئه‌را يه، هاتن سه‌ركرده‌يل شيعه‌و سوننى وه گه‌رمى ته‌مامه ئه‌را هه‌ولێر و كوردستان، نيشانه‌ى له پاودانگ جوگرافى و سياسى كوردستانه.\nئه‌وه‌گ دوينريه‌يد له‌ى قه‌يران ئيسه له ناونى هه‌رێم و به‌غدا، سه‌ركرده‌يل سياسى كورد، وه سه‌ر يه‌گ ئه‌راچينه‌يل و جياوازيه‌يل وه‌ل يه‌كا ديرن، وه‌لى قسيه‌و گوفتاريان له وه‌رايوه‌ر به‌غدا وه يه گوفتار ئه‌خوه‌نيه‌يده‌و.\nهه‌ر سه‌ريش هوير له يه بكاو نه‌خشه رێ ئه‌را ئاينده بڕشنێد، ئه‌را ئه‌و كه‌سه ك له به‌غدا له بان كورسى نێشێد، ئمجا هه‌ر كه‌سێ ك تواێد بوود، بايه‌د هه‌ميشه وريايى سه‌ر بكاو ئه‌وقه‌ره نه‌كفێده وه‌ر سوز دڵ و تواناو درێژى قوڵه‌يل!. چوين ك ته‌مام هويره‌و كردن ئايه‌م ها له ناو سه‌رێ و ئه‌ندامه‌يل تر له‌ش، ته‌نيا وه ئشاره وه‌رگرتن له سه‌ر جويليه‌نه‌و. گرنگ بوين هه‌رێم ها له‌يه ك ئيسه ئه‌وقه‌ره له هه‌ولێر جويله‌ى وه‌فدو كۆوه‌وبوينه‌يل سياسى ها له‌تێ ك به‌غدا ئه‌و هويچ لاى ديار نيه. قه‌دردار مالكيش، ئه‌گه‌ر گامێگ له‌وه‌رايوه‌ر عه‌روه‌يل سوننى سه‌ركه‌فتێ وه‌ره‌و نوا، زامه‌ته له وه‌رايوه‌ر كورد وه ئاسانى ئه‌راى بچووده‌و سه‌ر!./ش


دهۆک ساڵانه 100 تەن هەنگوین بەرهەم دێنێ و بۆ دەرەوەی هەرێمی کوردستانیش هەناردەی دەکات\nزەریف: ئەو کەسەی فڕۆکە ئۆکرانییەکەی خستە خوارەوە دەستگیر کرا\nبه‌رپرسێكی پارتی: لیژنەیەک لێکۆڵینەوە لەسەر شەهیدکردنی پێشمەرگەیەکمان لە خورماتوو دەکات\nترەمپ ژمارەی پێوانەیی لە تویتەر دەشکێنێت\nڤیدیۆ.. چه‌ند بیرۆكه‌یه‌كى ناوازه بۆ جوانكردنى نێو ماڵ\nڕۆژهات لوقمان 18/11/2019 - 21:57 بڵاوکراوەتەوە لە ئابووری/كوردستان\nدەڤەری بادینان یەکێکە لەو شوێنانەی، کە بەهۆی سروشت و ژینگە و کەشوهەوا لەبارەکەی، هەنگەوانان بایەخ بە بەخێوکردنی مێشهەنگ بدەن و ساڵانە زیاتر لە 100 تەن هەنگوین بەرهەم بهێنن و هەندێک جار هەناردەی دەرەوەی هەرێمی کوردستانیشی بکەن.\nعەبدولغەفار ئیبراهیم حەسەن، کە یەکێکە لە هەنگەوانەکانی پارێزگای دهۆک، بۆ هەفتەنامەی (باس) دەڵێت: ”لە ساڵی 1993ەوە تا ئێستا کە دەکاتە 26 ساڵ، ئێمە گرووپێکین کاری هەنگەوانی دەکەین و ستافەکەمان لە 6 کەس پێک دێت و زیاتر لە 1400 مێشهەنگمان هەیە“.\nئەو هەنگەوانە دەشڵێت: ”دەمانەوێ لە ڕێگای ئەم کارەمانەوە، جگە لە دابینکردنی سەرچاوەی بژێوی و گوزەرانی خۆمان، هاوکات پەرە بە بەرهەمی خۆماڵی بدەین و پێشبڕکێی بەرهەمی شوێن و خەڵکی دیکەی پێ بکەین و لەدەرەوەی هەرێمی کوردستانیش بازاڕی بۆ مسۆگەر بکەین“.\nعەبدولغەفار، کە لەگەڵ هاوکارەکانی هەر وەرزە و مێشهەنگەکانیان دەبەنە دەڤەرێکی سنووری پارێزگاکە، بەتایبەتی بەراوری باڵا، دەشتی سلێڤانە و دەڤەری ئامێدی، نیگەرانیی خۆی لەوە دەربڕی، کە نرخی مێشهەنگ لە کوردستان زۆر هەرزانە و گوتی: “لەکاتێکدا نرخی مێشهەنگی بیانی لێرە دەگاتە 200 دۆلاری ئەمەریکی، کەچی نرخی مێشهەنگی خۆماڵی 100 هەزار دینارە، هۆکاریش ئەوەیە، کە خەڵکێک هەیە بە ڕێگای نایاسایی مێشهەنگی وڵاتانی دیکە دێننە هەرێمی کوردستان“.\nئاشکراشی دەکات، کە لە سنووری پارێزگای دهۆک 3 هەزار هەنگەوان هەیە و سەبارەت بە بڕی بەرهەمی ساڵانەی مێشهەنگەکانیان دەڵێت: ”هەر مێشهەنگێک بە لایەنی کەمەوە 10 کیلۆ هەنگوین بەرهەم دێنێت، تەنانەت ساڵی وا هەبووە بەرهەمی گرووپەکەی ئێمە گەیشتووەتە 20 تەن هەنگوین. بەپێی هەندێک ئامار، بەرهەمی ساڵانەی هەنگوینی خۆماڵی لە تەواوی پارێزگای دهۆک دەگاتە 100 تەن“.\nئەو هەنگەوانە نیگەرانی ئەوەیە کە خەڵک هێشتا هەنگوینی ڕاستەقینە و هی شەکر لە یەکتری جیا ناکاتەوە و دەشڵێت: ”بەداخەوە، هەر هەنگەوانێک هەنگوینەکەی بە نرخێک دەفرۆشێت، کە ئەمەش بازاڕەکەی شێواندووە. ئێمە وەک خۆمان کیلۆی هەنگوین بە 50 تا 60 هەزار دینار دەفرۆشین، ئەگەریش کڕیارەکە بە کۆ هەنگوینمان لێ بکڕێت، ئەوا بە نرخێکی هەرزانتر پێی دەفرۆشین“.\nدەربارەی بڕی هەناردەکردنی هەنگوینی خۆماڵییش بۆ دەرەوەی هەرێمی کوردستان، ئەو هەنگەوانەی دەڤەری بادینان گوتی: ”پێش چەند ساڵێک، چەند تەن هەنگوینی کوردیمان هەناردەی ئیمارات کرد، ئێستاش لەگەڵ کۆمپانیایەکی ئەمەریکی خەریکی دانوستانین، بۆ ئەوەی هەنگوینی خۆماڵیی کوردی لە ڕێگای ئەوانەوە ڕەوانەی ئەمەریکا بکەین، تا ئێستا 80%ی کارەکانمان لەگەڵ ئەو کۆمپانیایە تەواو بووە“ و داواش لە کابینەی نوێی حکوومەتی هەرێمی کوردستان دەکات، بایەخ بە هەنگەوانی و بەگشتیش بە بەرهەمی خۆماڵی بدات.\nل زاخۆ دەست ب سەر 30 كیلو مادێن هوشبه‌ر دە ھاتە گرتن\nل دهۆكێ 1762 هه‌ڤژین ل سالا 2019 ژێك جوودا بوونه\nل دەرگەهێ سنوری سەرزێرێ هاتن و چوون بەردەوامە\nئەمریکا بیر لە زیادکردنی هێزەکانی لە رۆژئاوای کوردستان دەکات…\n(باسنیوز) دەقی یاسای به‌ره‌نگاربوونه‌وه‌ى ماددە ھۆشبەرەکان ب…\n14 سەربازی تورکیا و گرووپە چەکدارەکان لە تلتەمر کوژران


ڕانیە – Page 2 – تۆڕی میدیایی خەڵک\nکلیلە وشەی "ڕانیە"\nبۆ خۆپارێزی لە ڤایرۆسی كۆرۆنا دوو ڕێگەی سنووری ڕواندز دادەخرێن\nخەڵك – بەشی هەواڵ قائیمقامییەتی شارۆچكەی ڕواندز لە ڕاگەیەنراوێكدا ئاماژەبەوەدەكات:”لە چوارچێوەی ڕێكارە خۆپارێزییەكان بۆ بەرگرتن لە بڵاوبوونەوەی ڤایرۆسی كۆرۆنا، دوو ڕێگەی هاتوچۆ لە سنوورەكەیان دادەخەن”. قائیمقامییەتی...\nلەسەرجەم ناوەندەکانی خوێندنی سنووری پەروەردەی ڕانیە پشووە\nخەڵک ـ بەشی هەواڵ بۆ سەرجەم ناوەندەکانی خوێندن لەدۆڵی شاورێ و دۆڵی خۆشناوەتی و سەرجەم باخچەکان و بازنەی یەکی قوتابخانەکان ئاگاداری سەرجەم ناوەندەکانی خوێندنی سنوری پەروەردەی...\nخەڵك- بەشی هەواڵ دوای ئەوەی ئەمڕۆ لە بێتواتە لە سنووری شارۆچكەی ڕانیە شەڕ لەنێوان دوو بنەماڵە ڕوویدا و كەسێك كوژرا، چوار تۆمەتباری ڕووداوەكە خۆیان ڕادەستی هێزەكانی...\nئەو هاووڵاتیەی لە ڕانیە خۆی سوتاند گیانی لەدەستدا\nخەڵك- بەشی هەواڵ هەفتەی پێشووتر گەنجێك لە بەردەم شارەوانی ڕانیەدا خۆی سوتاند، ئەمڕۆ پاش مانەوەی چەند ڕۆژێك لە نەخۆشخانە گیانی لەدەستدا. شەوی ڕابردوو ئەو گەنجە لە...\nخەڵك – بەشی هەواڵ ئەندامێكی لیژنەی دارایی لە ئەنجومەنی نوێنەرانی عیراق ئاشكرایدەكات، حكومەتی عیراق ڕەزامەندی دەربڕیوە لەسەر خەرجكردنی سێ ملیار دینار بۆ سێ پڕۆژەی پارێزگای هەڵەبجە...\nنەخۆشخانەی فێركاری ڕانیە دادەخرێت\nخەڵك- بەشی هەواڵ بەڕێوەبەرایەتی گشتی تەندروستی ڕاپەڕین ڕایدەگەیەنێت، لە ئەمڕۆ شەممەوە نەخۆشخانەی فێركاری ڕانیە بە ڕووی هاوڵاتیاندا دادەخرێت، هۆكاریی داخستنەكەش بۆ نۆژەنكردنەوە دەگێڕێتەوە. بەپێی ڕاگەیەندراوێك كە...\nڕێگای ڕانیە دادەخرێت\nخەڵك- بەشی هەواڵ بەڕێوبەرایەتی شارەدێی چوارقورنە ڕایدەگەیەنێت، كە بەهۆی پڕۆژی نۆژەنكردنەوەی ئینارەكانەوە ڕێگای گشتی هاتنی ڕانیە- چوارقورنە دادەخرێت. نەهرۆ سەردار، بەڕێوبەری شارەدێی چوارقورنە لە ڕوونكردنەوەیەكدا، كە...\nڕانیە.. زیاتر لە 1200 كیلۆگرام جگەری مریشكی ئێرانی دەستی بەسەرداگیرا\nخەڵك – بەشی هەواڵ هۆبەی ئابووری یاریدەدەرێتی ئاسایشی ڕانیە ڕایدەگەیەنێت، بڕی زیاتر لە یەك تۆن و دوو سەد كیلۆگرام جگەری مریشكی ئێرانی دەستی بەسەرداگیرا. شوانە ئەحمەد...\nقائیمقامیەت كاتی پێدانی كارەبای مۆلیدە ئەهلیەكانی دیاریكرد\nخەڵك- بەشی هەواڵ بەهۆی كەمبوونەوەی ماوەی پێدانی كاتژمێرەكانی كارەبای نیشتمانی، كاتی پێدانی كارەبای مۆلیدە زیاد دەكرێت و قائیمقامیەتی ڕانیە خشتەی كاتی كاركردنی مۆلیدە ئەهلییەكان بڵاودەكاتەوە. قائیمقامیەتی...\nخەڵك – بەشی هەواڵ وتەبێژی بەڕێوەبەرایەتی پۆلیسی ڕاپەڕین ڕایدەگەیەنێت، بەهۆی دەمەقاڵێوە گەنجێك بە چەقۆ كوژرا. ڕائید شۆڕش ئیسماعیل وتەبێژی بەڕێوەبەرایەتی پۆلیسی ڕاپەڕین بە (تۆڕی میدیایی خەڵك)ی...


د.سەیوان عەلی: چوار هه‌فته‌ی سه‌ره‌تای ده‌ستپێكردنه‌وه‌ی ده‌واممان داناوه بۆ قه‌ره‌بوو كردنه‌وه‌ی پڕۆگرامەکانی خوێندنی ساڵی ڕابردوو\nد.سەیوان عەلی بریکاری وەزارەتی پەروەردەی حکومەتی هەرێمی کوردستان دەڵێت"پێشبینی ده‌كه‌م له‌هه‌موو شاره‌كاندا ناوەندی تایبەت بە وەرگرتنی ڤاکسین بۆ مامۆستایان بکرێتەوە، هه‌تا ئێستا نزیكه‌ی 25 هه‌زار مامۆستا ئه‌و پێكوته‌یان وه‌رگرتووه، دەشڵێت "چوار هه‌فته‌ی سه‌ره‌تای ده‌ستپێكردنه‌وه‌ی ده‌واممان داناوه بۆ قه‌ره‌بوو كردنه‌وه‌ی پڕۆگرامەکانی خوێندنی ساڵی ڕابردوو."\n"هه‌تا ئێستا پلانمان ئه‌وه‌یه كه هه‌موو ڕۆژێك ده‌وام ببێت "\nلەسەرەتای وتووێژەکەدا بریکاری وەزارەتی پەروەردەی حکومەتی هەرێمی کوردستان جەختی کردەوە دەرگای ناوەندەکانی خوێندن لە 14/09 دەکرێتەوە، لەو ڕووەوە وتی" به‌ڵێ ئه‌و بڕیاره ماوه‌ته‌وه و هه‌تا ئه‌مڕۆش به‌ركاره، ئێمه له 14 ی مانگ ده‌ستده‌كه‌ین به ده‌وام و به‌شێوه‌یه‌كی گشتی ده‌وام ده‌كرێته‌وه له‌سه‌رتاسه‌ری هه‌رێمی كوردستاندا دەوام ئاسایی دەبێت واته هه‌تا ئێستا پلانمان ئه‌وه‌یه كه هه‌موو ڕۆژێك ده‌وام ببێت."\n" پێشبینی ده‌كه‌م له‌هه‌موو شاره‌كاندا بكرێته‌وه ناوەندی تایبەت بە وەرگرتنی ڤاکسین بۆ مامۆستایان بکرێتەوە... هه‌تا ئێستا نزیكه‌ی 25 هه‌زار مامۆستا ئه‌و پێكوته‌یان وه‌رگرتووه "\nد.سەیوان عەلی سەبارەت بە وەرگرتنی ڤاکسینی دژ بە کۆرۆنا بۆ مامۆستایان و فەرمانبەرانی وەزارەتی پەروەردە وتی" ئێمه له‌گه‌ڵ وه‌زاره‌تی ته‌ندروستی هه‌ماهه‌نگیمان هه‌یه كه هه‌موو ده‌ستپێشخه‌ریه‌ك بكه‌ن بۆئه‌وه‌ی مامۆستایان پێكوته‌ی دژ بە کۆرۆنا وه‌ربگرن ئێستا له هه‌ولێردا سەنتەری تایبەت بە وەرگرتنی ڤاکسین بۆ مامۆستایان كراوه‌ته‌وه و من پێشبینی ده‌كه‌م له‌هه‌موو شاره‌كاندا بكرێته‌وه، خۆشبه‌ختانه هه‌تا ئێستا نزیكه‌ی 25 هه‌زار مامۆستا ئه‌و پێكوته‌یان وه‌رگرتووه و ورده ورده‌ش ژماره‌كه به‌ره‌و زیاتر ده‌ڕوات، وه هه‌موو ڕۆژێكی سێ شه‌ممانیش له‌لایه‌ن وه‌زاره‌تی ته‌ندروستیه‌وه دانراوه بۆئه‌وه‌ی پێشینه بده‌ن به مامۆستایان بۆ وه‌رگرتنی پێكوته‌كه، ئنیشائه‌ڵا هه‌تا ڕۆژی 14 ی مانگ ژماره‌یه‌كی زۆر له مامۆستایان پێكوته‌كه‌یان وه‌رگرتووه."\nد.سەیوان عەلی دەشڵێت" تائێستا نه‌كراوه به مه‌رج به‌ڵام داوامانكردووه کە هه‌موو مامۆستایان پێكوته‌كه وه‌ربگرن، به‌ڵام هه‌تا ڕۆژی 14 ی مانگ پێشبینی ناكه‌م170 هه‌زار كارمه‌ند و مامۆستا و وانه‌بێژی وه‌زاره‌تی بتوانن پێكوته‌كه وه‌ربگرن واته كاتی كه‌م ماوه به‌ڵام ئێمه له‌كارداین، وه‌زاره‌تی ته‌ندروستی هه‌موو یارمه‌تیه‌كمان ده‌دات بۆ مامۆستایان پێكوته‌كه وه‌ربگرن."\n" هه‌تا ئێستا نه‌كراوه به مه‌رج........"\nسەبارەت بە وەرگرتنی ڤاکسین بۆ قوتابیان و خوێندکاران؟ بریکاری وەزارەتی پەروەردەی حکومەتی هەرێمی کوردستان دەڵێت" هه‌تا ئێستا له‌لایه‌ن WHO وه هیچ بڕیارێكی وا نه‌دراوه كه قوتابیان پێكوته وه‌ربگرن و ببێت به شتێكی ئیجباری بۆیان، له‌وانه‌یه لێره‌وله‌وێ خه‌ڵك هه‌بێت پێكوته‌ی وه‌رگرتبێت و ته‌مه‌نی له 18 ساڵ زیاتر بێت به‌ڵام هه‌تا ئێستا نه‌كراوه به مه‌رج، وه هه‌تا ئێستا داواشمان نه‌كردووه له وه‌زاره‌تی ته‌ندروستی سه‌باره‌ت به قوتابیه‌كان."\n"پێشبینی ده‌كه‌م به‌شێوه‌یه‌كی جوان بتوانین ده‌ست به‌ده‌وام بكه‌ینه‌وه "\nد.سەیوان عەلی دوپاتیکردەوە کە تا ئێستا بەربەستێک لەبەردەم دەستپێکردنەوەی پڕۆسەی خوێندن لەمساڵدا لەهەرێم لەو ڕووەوە دەڵێت" من به‌ش به‌حاڵی خۆم هه‌تا ئه‌م ساته‌ی قسه‌ی تێدا ده‌كه‌ین هیچ ڕێگریه‌كی ئه‌سته‌می وانابینم كه نه‌توانین به‌سه‌ریدا سه‌ربكه‌وین، پێشبینی ده‌كه‌م به‌شێوه‌یه‌كی جوان بتوانین ده‌ست به‌ده‌وام بكه‌ینه‌وه و هه‌موو ئاماده‌كاریه‌كانیش كراوه بۆئه‌وه‌ی به‌شێوه‌یه‌كی سه‌ركه‌وتوانه ساڵی داهاتوش ته‌واو بكه‌ین."\n"لە ڕووی تەندروستیەوە وه‌زاره‌تی ته‌ندروستی هه‌تا ئه‌مڕۆ ڕێگه‌ی داوه به‌ئێمه پلانی خۆمان دابنێین "\nبریکاری وەزارەتی پەروەردە باسی لەوەشکرد"لە ڕووی تەندروستیەوە وه‌زاره‌تی ته‌ندروستی هه‌تا ئه‌مڕۆ ڕێگه‌ی داوه به‌ئێمه پلانی خۆمان دابنێین و له‌داهاتووشدا هیچ كه‌س نازانێت چی ڕووده‌دات، وه‌زاره‌تی ته‌ندروستی هه‌ر له‌سه‌ره‌تای هاتنه‌كایه‌ی ئه‌م ڤایڕه‌سه‌وه له‌گه‌ڵ ئێمه له‌سه‌ر خه‌ت بووه، وه هه‌ماهه‌نگیمان هه‌یه هه‌م له‌كاتی تاقیكردنه‌وه‌كاندا هه‌م له‌كاتی ده‌وام كردندا هه‌میشه هه‌ماهه‌نگیمان هه‌بووه له‌گه‌ڵ وه‌زاره‌تی ته‌ندروستی."\nد.سەیوان عەلی زیاتر ڕونیکردەوە" سەبارەت بە پڕۆسەی خوێندن بڕیار له‌لای وه‌زاره‌تی په‌روه‌رده‌یه به‌ڵام له‌به‌رئه‌وه‌ی لیژنه‌ی باڵای به‌ره‌نگاربوونه‌وه‌ی كۆرۆنا هه‌یه، ئێمه و هه‌موو وه‌زاره‌ته‌كان له‌ژێر ڕێنمایی و فه‌رمانه‌كانی ئه‌و لیژنه‌یه‌داین، هه‌تا ئێستا هیچ ئاگاداریه‌كمان پێنه‌گه‌یشتووه كه نه‌گه‌تیڤ بێت بۆ مه‌سه‌له‌ی كردنه‌وه‌ی قوتابخانه‌كان، وه هیچ ڕێنمایه‌كمان پێنه‌گه‌یشتووه كه بڵێن قوتابخانه‌كان مه‌كه‌نه‌وه هه‌تا ئێستا زۆر ئاسایی هه‌موو شته‌كان به‌ره‌و پێشه‌وه ده‌ڕوات."\n"چوار هه‌فته‌ی سه‌ره‌تای ده‌ستپێكردنه‌وه‌ی ده‌واممان داناوه بۆ قه‌ره‌بوو كردنه‌وه‌ی پڕۆگرامەکانی خوێندنی ساڵی ڕابردوو "\nد.سەیوان عەلی ئەوەشی ئاشکراکرد" ئێمه چوار هه‌فته‌ی سه‌ره‌تای ده‌ستپێكردنه‌وه‌ی ده‌واممان داناوه بۆ قه‌ره‌بوو كردنه‌وه‌ی پڕۆگرامەکانی خوێندنی ساڵی ڕابردوو، ئه‌وه‌مان داناوه له به‌رنامه‌ی خۆماندا كه ئه‌مساڵ قه‌ره‌بووی ساڵه‌كانی پێشوو بكه‌ینه‌وه، ئه‌گه‌ر نه‌شتوانیین به چوار هه‌فته هه‌موو ئه‌و پرۆگرامانه قه‌ره‌بوو بكه‌ینه‌وه، قه‌ره‌بوویه‌كی باش ده‌بێت بۆئه‌وه‌ی له قۆناغی داهاتووی هه‌موو پۆلێكدا بتوانن سوودی لێ وه‌ربگرن هه‌موو قوتابیان ئه‌وانه‌ی له هه‌رێمی كوردستانن له به‌رنامه‌ی وه‌زاره‌تی په‌روه‌رده‌دایه كه قه‌ره‌بووی قوتابیان بكرێته‌وه."\n"مه‌سه‌له‌ی په‌روه‌رده هه‌تا ڕاده‌یه‌كی زۆر باش گه‌شه كردوتره له‌چاو عێراقدا "\nدەربارەی ئەو ڕاپۆرتانەی باس لە نزمی ئاستی پەروەردە و فێرکردن دەکرێت لە عێراق لەسەر ئاستی وڵاتانی عەرەبی بریکاری وەزارەتی پەروردەی حکومەتی هەرێم ڕەتیکردەوە هەرێمی کوردستان و عێراق هاوشێوە بن لەو ڕووەوە د.سەیوان عەلی دەڵێت"ساڵی پار له‌عێراقدا بۆ نموونه ده‌یڵێم 17 ڕۆژ ده‌وام كراوه به‌ڵام لای ئێمه توانیومانه ده‌وامی پۆلی 12 به‌تایبه‌تی به‌ته‌واوه‌تی بكرێته‌وه و پڕۆگرامەكه ته‌واو بكه‌ن پۆله‌كانی تریش ئه‌گه‌ر كه‌موكورتیه‌ك هه‌بوو بێت ته‌نها مه‌سه‌له‌ی كۆرۆنا بووه، من به‌ش به‌حاڵی خۆم وه‌كو سه‌یوان به‌روارد له‌نێوان عێراق و كوردستاندا ناكه‌م، له‌لای ئێمه زۆر زۆر زیاتر ده‌وام كراوه، وه زۆر زیاتر وانه وتراوه‌ته‌وه و مه‌سه‌له‌ی په‌روه‌رده هه‌تا ڕاده‌یه‌كی زۆر باش گه‌شه‌كردوتره له‌چاو عێراقدا."\n" هه‌وڵده‌ده‌ین بۆئه‌وه‌ی كواڵتی په‌روه‌رده ورده ورده بگه‌یەنینه ئاستی وڵاته‌پێشكه‌وتووه‌كانیش به‌تایبه‌تی وڵاتانی ده‌وروبه‌رمان "\nد.سەیوان عەلی ئەوەشی وت" ئێمه خۆمان ده‌زانین چی ده‌كه‌ین و ده‌زانین له عێراقیش چی ده‌گوزه‌رێت UNICEF یش له‌ئێمه تێده‌گات كه شێوه‌ی ده‌وام كردن لای ئێمه جۆرێكه و له به‌غدادیش جۆرێكی تره كواڵتی په‌روه‌رده له‌وانه‌یه له‌خواستی ئێمه‌دا نه‌بێت ئێستا به‌ڵام هه‌وڵده‌ده‌ین بۆئه‌وه‌ی كواڵتی په‌روه‌رده ورده ورده بگه‌یەنینه ئاستی وڵاته‌پێشكه‌وتووه‌كانیش به‌تایبه‌تی وڵاتانی ده‌وروبه‌رمان."\nدەقی وتووێژەکەی ژیار محەمەد لەگەڵ د.سەیوان عەلی Sep 1-021


کاریگەرى سیستەمى ئێران لەناوحکومەتى عێراقدا !! ... عبدالرحمن رسول\nدەوڵەتى عێراق لەدوایى ڕوخانى ڕژێمى فاشى وسەرکوتکەر ودیکتتۆرى بەعس لەلایەن چەندین حیزبێک بەڕێوەبراوە وسیستەمى دەسەڵاتیان بەپێى بەرژەوەندى حیزبى وئایینى ونەتەوەیى بۆخۆیان قۆرغ کردووە ودەسەڵات ویاساکانیان لەبەرژەوەندى خۆیان بەکارهێناوە,خەراپترلەوەش بەشێکى زۆر حیزبەسیاسییەکانى عێراق وباشوورى کوردستان لەڕووى سیاسى ومیکانیزمى هەڵسوڕانى ئیدارى وسیاسى یەوە سەربەخۆیانە ڕەفتاروچالاکى یان نەکردووە,بەمەمانایەکى ڕوونتر گرێدراوى سیاسەتى دەوڵەتانى داگیرکەروفاشى بوون بەتایبەتى دەوڵەتانى ناوچەکەلەوانەش دەوڵەتانى ئێران وتورکیا وسعودیە. دەوڵەتى عێراق زیاتر بەرپرسەباڵاکانى کەوتونەتەژێرکاریگەرى سیاسەتى کۆنەپەرستانەى دەوڵەتى ئیسلامى ئێرانەوە,بەدرێژایى دەسەڵاتى دەوڵەتى تازەى عێراق هەمیشە هەى مەنەى سیاسەت وسیستەمى ئیسلامى ئێران ڕەنگى داوەتەوە بەجۆرى کردارى هەر لەدانانى بەشێکى زۆر لەبەرپرسەباڵاکانى دەوڵەت و هەم دەرکردنى چەندین یاساى کۆنەپەرستانەى دژبەئازادى و مافەکانى مرۆڤ دا.\nلەناو وەزارەت و سوپا وهێزەمیللیشاکانى عێراقدا چ لەناو بەرپرسەباڵاکان چ لەناوهێزى سەربازى وچەکداردا بەشێکى زۆر ئێرانى وئیتڵاعاتى ئێرانى جێگیرکراون بەئاشکرا دیارە و وێنەکانیان بڵاودەکرێنەوە لەڕاگەیاندنەکاندا,لەم چەند ڕۆژەدا وێنەى قاسم ئەعرەجى بڵاوکراوەتەوە کە لەسەردەمى شەڕى ئێران وعێراقدا لەناوسوپاى پاسداراندابووە وشەڕى لەگەڵ عێراق کردووە, لەکاتێکدا لە عێراق(قاسم ئەعرەجی ) وەزیری ناوخۆی ئیستاى عێراق لەساڵانى ڕابردوو بەدرێژایى چەندین ساڵ سەرباز بووە لە سوپای ئێران لە شەڕی ئێران وعێراقدا و بەچەندان سەربازى عێراقى کوشتووە, واتە ( قاسم ئەعرەجى ) ئێستاش هەر کوڕە بەوەفاکەى ئیتلاعاتى ئێرانە , واتە ئێران لەعێراق دەسەڵاتدارە .\nدامەزراندنى هێزى چەکدارى حەشدى شەعبى لەعێراق سەرکردەکانیان مەشقیان پێکراوە لەئێران لەلایەن بەرپرسان وشارەزایانى سوپای پاسدارانى ئێرانەوە,ئێستاش بەشێکیان وێنەى ئیمام خومێنى ئێرانى بەرزدەکەنەوە ولەهەندێ جێگا هەڵیان واسیوە. ئەم هێزە هەتا ئێستا نەخراوەتە سەروەزارەتەکانى دەوڵەت ولەڕووى یاساوە بەشێک لە ئەندام پەرلەمانەکانى عێراق کە لەڕووى فکرەو وبۆچوونەوە لەڕژێمى کۆمارى ئێرانەوە نیزیکن دەیانەوێت ئەم هێزە ملیشایە بخرێتە سەر وەزارەت و شانبەشانى سوپاى عێراق هاوکارى بکرێت. لەکاتێکدا ئەم هێزە لە ناوچە کوردنیشینەکان بەتایبەت ئەوناوچانەى کە بەناوچەکێشەلەسەرەکان ناسێندراون کێشەى زۆر بۆخەڵکى ناوچەکە دروست دەکەن وهەوڵى دووبەرەکى وشەڕوئاژاوە دەدەن لەنێوان نەتەوەوئایین وعەشیرەتە جیاوازەکان دەدەن,چەندین شەڕوکێشە وگرفت دروستبووە لەوەتى ئەوهێزەچەکدارە بەناوى حەشدى شەعبى جێگیرکراون. کە زۆر جاربۆتە شەڕیش لەگەڵ هێزەکانى پێشمەرگەى کوردستان لەناوچەکانى خانەقین وکرکوک وچەندین جێگاى تر. حەشدى شەعبى سەرکردەسەربازییەکان بەردەوام سەردانى ئێران دەکەن وکۆبونەوە لەگەڵ بەرپرسانى ئێران دەکەن.\nبۆ هەموو کەس ڕوون و ئاشکرایە کە بە بەرنامەو سیاسەتی دژە ئینسانییەکانى ڕژێمى کۆماری سێدارەى ئیسلامی ئێران لە باشووری کوردستان کراوە کاریگەرییەکانى زۆر باش دەرکەوتووە بەتایبەت لەپارێزگاى سلێمانى. هەر دەڵێى فرۆشراوە بەڕژێمى ئێران ,بە دارو بەردو شاخ و شارو دێهاتەوە فرۆشراوە بە ئێران و ئێستا خاکی ئێرانەو داگیرکراوە. هێشتا ئێران تەپڵی سەرکەووتن و گرتنی سلیمانی و دەوروبەری بە ئاشکرالێ نەداوە. بەڵام جارێ بە بێدەنگی و خشکەیی لێی دامەزراوە. لە هیچ شارێکی کوردستان لە ڕۆژهەڵات لە ۱_۲بنکەی سوپاو ئیتلاعات و بنکە جاسوسیەکان زیاتری تێدا نیە . بەڵام لە شاری " سلیمانی " زیاتر لە ۷٠٠ بنکەی جاسوسی و ئیتلاعات و سوپای پاسداران و هەمزەی سەیدالشهداو. هێزەکانی قودس و دەیانی تر لە ناوچەی سەوز دا هەن و زۆریش چالاکن . . هەروەها گەورەترین بنکەی سەربازی سوپای پاسدارانی لێ دامەزراوە. خەراپتر لەوە هیچ ڕاگەیاندن وبڵاوکراوەیەکى باشوورى کوردستان کارى لەسەرنەکردووە وخەڵکى باشوورى کوردستان وجیهانى پێ ئاشنا نەکردووە کە ڕژێمى کۆمارى سێدارەى ئیسلامى ئێران تەدەخول لەکاروبارى باشوورى کوردستاندا دەکات ولەداهاتوودا قەیران وکێشەى گەورەتر ڕووبەڕووى خەڵکى کوردستان دەبێتەوە. لەسایەى هەبوونى ئەم هەموو بنکەئیتڵاعاتیانە بەچەندین لەتێکۆشەران وهەڵسوڕاوانى ئۆپۆزیسیۆنى ئێرانى لە عێراق وباشوورى کوردستان تیرۆرکراون ,ئەم ڕژێمە هاوکارێکى بەهێزى حیزب وڕێکخراوە ئیسلامییە توندڕەوەکانە لەناوچەکەدا چۆن دەکرێت بێ دەنگەى لێ بکرێت.\nئەوەتا لە رۆژی شەممە 16ی رێبەندانی 1395 جیمز ماتیسوەزیری بەرگری ئەمریكا رژێمی ئێرانی بە گەورەترین پشتیوانی تیرۆریزم لە جیهان ناوبرد. ناوبراو لە وتارێكدا لە ژاپۆن گوتی: چاودێری كردنی رژێمی ئێران بە لەبەرچاو گرتنی هەڵسوكەوتی ئەو رژێمە ئەركێكی بەسودە.\nهەتا كاتێك رژێمی ئێران ئەو جۆرە هەڵسوكەوتەی هەیە، بە گەورەترین وەڵاتی پشتیوانی لە تیرۆریزم لە جیهاندا دەناسرێ و بە رای من، كاری دروست ئەوەیە كە بەو رژێمەی حاڵی كەین ئەوەی ئەنجامی دەدا، سەرنجی خەڵكێكی زۆر بۆ لای خۆی رادەكێشێ.\nماتیس هەروەها وتی: باش نیە كە هەڵسوكەوتی رژێمی ئێران لە بەرچاو نەگرین و لێی غافڵ بین. لەکاتێکدا ڕژێمى کۆمارى سێدارەى ئیسلامى ئێران بەم جۆرە ناسراوە کە پاڵپشتى گروپ وڕێکخراو وبزوتنەوەتوندڕەوتیرۆریستى ئیسلامییەکان دەکات لە ناوخۆشی بەردەوام خەڵک لەسێدارە دەدات . بەردەوام لەئێرانن بەشێک لەسەرکردەکانى حیزبەکانى عێراق بەتایبەت ئەوانەى کە لەناو لوتکەى دەسەڵاتدان, کێشەوقەیرانەکانى عێراقیش هەرزیاتر وگەورەتردەکەن لەجیاتى چارەسەر, ئەبێ بۆ چى بەرپرسەباڵاکانى عێراق و بەرپرسەکانى باشوورى کوردستان دڵ یان بەدۆستى ئەو ڕژێمە سەرکوتگەرە خۆشبێت,دڵنییام جگە لەزیان بۆخەڵکى عێراق وباشوورى کوردستان هیچ سوودێکى نابێت.\nهاوشێوەى پەرلەمان وحکومەتەکەى ڕژێمى کۆنەپەرستى کۆمارى ئیسلامى سێدارەى ئێران,پەرلەمانی عێراقیش لە دانیشتنی خۆی لە ڕۆژی 22 / 10 /2016 ىریارێکی دەرکرد بە قەدەغەکردنی کڕین و فرۆشتن وهاوردەکردنی مادە کحولیەکان .\nلە ساڵی 1921 کەوە کە دەوڵەتی عێراق دامەزراوە تاکو ئێستا لە شێوەی ئەوبڕیارە کۆنەپەرستانەی ئەمڕۆ دەردەکرێ لە ژێر سایەی حکومەتی تایفی عێراقدا بەخۆیەوە نەدیوە، یاسای بەرەسمی ناساندنی هاوسەرگیری بە سیخە کە ڕێگادراوە نوسینگەی تایبەتی بۆ بکرێتەوە، قانونی کارتی نیشتمانی کە غەیرە موسڵمانەکان وەک مرۆڤی پلە دوو هەژمار دەکا، قانونی 150 ڕۆژ پشوی ڕەسمی کە زوربەیان بۆ بۆنە دینیەکانن و ئێستاش قانونی قەدەغەکردنی مەی . دەر کردنى ئەم جۆرە یاسایانە ڕێک لەژێر کاریگەرى بەرپرسانى ڕژێمى کۆنەپەرستى ئێرانە بەهەر جۆرێک بێت دەیەوێت لەڕێگاى جۆراوجۆرەوە کاریگەرى خۆیى لەناوسیستەم ودەسەڵاتى عێراق زیاد بکات.\nجەماوەری خەڵک لە عێراق دەبێ باش بزانن کە بێدەنگی لە تێپەڕاندنی قانونێکی لەو بابەتە وهەبوونى چەندین بەرپرسى ئێرانى لەعێراق لەناو وەزارەتەکان وهێزى سوپا و چەکدارى جۆراوجۆر جگە لەزیان و شەڕو ماڵوێرانى وبەفرۆبردن ودزینى سامان وپارەى گشتى عێراق وهیچى تر ى بۆخەڵکى عێراق نابێت,دەرکردنى چەند یاساى کۆنەپەرستانە ودژەئینسانى بە بیانوی نەسازانی لەگەڵ بنەماکانی ئیسلام، دڵنییام لەداهاتوودا قانونی تری بەدوادا دێ بە هەمان بیانو، لەوانە دەست بڕین و سەنگەسارو هەموو ئەو یاساو ڕێسایانەی ئێستا لە دەوڵەتە کۆنەپەرستە ئیسلامیەکانی وەک ئێران و سعودیەو پاکستان پەیڕەو دەکرێن.\nئەم قانونە، جگە لەوەی پێشێلکاریەکی ڕوون و ئاشکرایە بۆ سەرەتاییترین مافی کەسایەتی و هەموو بنەماکانی مافی مرۆڤ، لەهەمان کاتدا و تەنانەت لەگەڵ بنەماکانی خودی دەستوری عێراقیش ناکۆکە کە دەڵێ : نابێ هیچ قانونێک پەسەند بکرێ کە لەگەڵ ماف و ئازادى یەبنەڕەتیەکانی ئەو دەستورەدا نایەتەوە . کەواتە بەرپرسەباڵاکانى ئێستاى عێراق دەیانەوێت بەهاوکارى ڕژێمى کۆنەپەرستى ئێران عێراق بگێڕنەوە سەدەتاریکەکانى ناوەڕاست.\nبەهەمووشێوەیەک پێویستە لەدژى دەستێوەردانەکانى ڕژێمى کۆمارى سێدارەى ئسلامى ئێران لەناو عێراق وباشوورى کوردستان بوەستینەوە,ناکرێت چیتر بێ دەنگەى لێ بکرێت ,لەکاتێکدا ئەو ڕژێمە ڕۆژانە خەڵک لەسێدارەدەدات و بەکۆمارى سێدارەى ئیسلامى ناسێندرارە و لەقۆناغى ئێستاشدا سوپاى پاسداران لەلایەن ئەمریکاوە کارى لەسەر دەکرێت کە بخرێتە ناولیستى تیرۆرەوە.\nکەواتە هەرتەدەخولکردنێک بەناوى هاوکاریکردنى کۆمارى ئیسلامى ئێران بۆعێراق لەداهاتوودا وەک ژەهردەبێت بۆ خەڵکى کۆمەڵگاى عێراق کەتووشى کێشەو قەیرانى زیاترى دەکات لەبەرئەوەى ئەوەى رژێمى ئێران دەى کات داگیرکارییە نەک هاوکارى کردنى خەڵکى عێراق.\nباشترین چارەسەر دوورخستنەوەى تەدەخولى دەوڵەتانى ناوچەکەیە لەسەر عێراق و پاراستنى سەروەرى وسەربەخۆیى عێراقە نەک بەستنەوەى بەسیاسەتى دەوڵەتانى ناوچەکە بەگشتى و ئێران بەتایبەتى.


محەمەدی مەلا کەریم – History Of Kurdistan\nHome / ناوداران / محەمەدی مەلا کەریم\nزريان احمد 2017-03-12\tناوداران لێدوان نووسین ناچالاککراوە لە محەمەدی مەلا کەریم 5,128 Views\nمحه‌مه‌دی مه‌لا كه‌ریم، كوڕی مه‌لا عه‌بدولكه‌ریمی موده‌ڕیسه، له 14ی ئابی 1931 له‌ناوچه‌ی هه‌ورامان له‌دایك بووه.\nمحه‌مه‌دی مه‌لا كه‌ریم سه‌ره‌تای خوێندنی لای باوكی مه‌لا عه‌بدولكه‌ریمی موده‌ڕیس ده‌ستپێكردووه و ماوه‌ی دوو ساڵیش لای مه‌لای گونده‌كه‌یان خوێندنی ئایینی درێژه‌پێداوه.\nپاش ئه‌وه‌ی روویانكردۆته شاری سلێمانی، محه‌مه‌دی مه‌لا كه‌ریم لای باوكی درێژه‌ی به‌خوێندن داوه تا گه‌یشتۆته پله‌ی زانای ئایینی. به‌هۆی بیری نه‌ته‌وایه‌تی و نیشتمانپه‌روه‌ری تێكه‌ڵبوونی به‌بواری سیاسی، توشی زیندانیكردن بووه.\nمحه‌مه‌دی مه‌لا كه‌ریم ساڵی 1953 بۆ 1954 یه‌كێك بووه له كه‌سه دیاره‌كانی جوڵانه‌وه‌ی ئاشتی، ساڵی 1954 له‌لایه‌ن حكومه‌تی شانشینی عێراقه‌وه ماوه‌یه‌ك ده‌ستگیركراوه.\nمامۆستا محه‌مه‌دی مه‌لا كه‌ریم له‌ساڵی 1949وه ده‌ستی كردووه به‌نوسینی بابه‌ته‌كانی و له‌ڕۆژنامه‌ی نه‌دا له‌شاری به‌غدا بڵاویكردونه‌ته‌وه، هه‌روه‌ها له‌ساڵی 1952ه‌وه له‌ڕۆژنامه‌ی ژیندا نوسینه‌كانی بڵاوكردۆته‌وه.\nمحه‌مه‌دی مه‌لا كه‌ریم، ساڵی 1951 یه‌كه‌مین كتێبی له‌بواری ڕه‌خنه‌دا به‌چاپ گه‌یاندوه، ته‌واوی ژیانی به‌نوسین و خویندنه‌وه بردۆته‌سه‌ر، به‌ده‌یه‌ها په‌رتوكی به‌نرخی له‌بواره‌كانی ئایینی و ڕامیاری و نه‌ته‌وه‌یی و شیعر و ئه‌ده‌بدا پێشكه‌ش به‌خوێنه‌رانی كورد و كتێبخانه‌كانی كوردستان كردووه.\nPrevious بیبلیۆگرافیای (ڕاپەڕین) لە كتێبی كوردیدا 1991- 2010\nNext دزەییەكان و مێژوویەك لەخەبات بۆ كوردستان


ئابوورناسی - ویکیپیدیا، ئینسایکڵۆپیدیای ئازاد\nئابوورناسی یان زانستی ئابووری (بە ئینگلیزی: Economics) ئەو زانستە کۆمەڵایەتییەیە کە لە چالاکییە ئابوورییەکان دەکۆڵێتەوە تا بەڵکوو بتوانێت لەو پرۆسانەی کە بەسەر بەرھەمھێنان و بەشینەوە و بەکاربردنی کاڵا و خزمەتدا زاڵن تێبگات.\nسەرەتا پێی دەگوترا «ئابووری سیاسی»، بەڵام ئابوورناسانی کۆتایییەکانی سەدەی نۆزدەیەم «ئابوورناسی»یان وەکوو ناوێکی کورتتر بۆ «زانستی ئابووری» پێشنیار کرد. بۆ ئەوەی بیکەن بە بوارێکی زانستیی جیا لە دەرەوەی زانستی سیاسی و زانستە کۆمەڵایەتییەکانی دیکە.\nئابوورناسی سەرنج دەخاتە سەر ھەڵسوکەوتی بریکارانی ئابووری و چۆنیەتیی کارکردنیان پێکەوە و شوێنەواریان لەسەر یەکتر. دەیەوێت بزانێت ئابوور چۆن کار دەکات.\nھاوھەنگاو لەگەڵ ئەم سەرنجە، وانەنامە سەرەکییەکان لە نێوان ئابوورناسیی ورد (microeconomics) و ئابوورناسیی زل (macroeconomics) جیاوازی دادەنێن. لە وردئابوورناسیدا ئەوەی کە تاوتوێ دەکرێتەوە ھێمانەکان و بەشە پێکھێنەرەکانی ئابوورە وەکوو بازاڕ، کڕیار، فرۆشیار و زۆر شتی تر. بەڵام، لە درشتابوورزانیدا گشت ئابوور (واتە کۆی بەرھەمھێنان و بەرخۆری، کۆی پاشەکەوت و وەگەڕخستنی سەرمایە) شی دەبێتەوە و تاوتوێ و کۆڵینەوە لەسەر گشت ئابوور دەکرێت نەک پارچە و بەشەکانی.\nوەرگیراو لە «https://ckb.wikipedia.org/w/index.php?title=ئابوورناسی&oldid=803423»\nئەم پەڕەیە دواجار لە ١٥:٣١ی ٣٠ی حوزەیرانی ٢٠٢١ نوێ کراوەتەوە.


گۆران حكيم – پەڕە 10 – History Of Kurdistan\nHome / گۆران حكيم (page 10)\n2018-11-26\tبەشی مێژووی كورد, مێژووی كۆنی كورد لێدوان نووسین ناچالاککراوە لە ئامەد،ئەو شارەی بۆنی كەلتوری میللەتێكی لێدێت!\nئامەد،ئەو شارەی بۆنی كەلتوری میللەتێكی لێدێت! ژینۆ عه‌بدوڵڵا ئامەد، ئەو شارەی وەكو پایتەختی سیاسی باكوری كوردستان دادەنرێت و سەیردەكرێت، ئامەد نەك تەنها لە باكوری كوردستان بە ڵكو سەنگ و قورسایی لە دڵی هەرچوارپارچەی كوردستاندایە. لە مێژووی هزری سیایی ونەتەوەی گەلان و نەژادە جیاوازەكاندا هەڵكەوتوە ڕێكەوتوە، شارێك جیاوازتر لەهە موو شارەكانی …\n2018-11-23\tناوداران لێدوان نووسین ناچالاککراوە لە شاعیر و فەیلەسوفی کورد، نیزامی گەنجەوی، بووەتە کێشە لە نێوان فارس و تورکە ئازەریەکاندا\nشاعیر و فەیلەسوفی کورد، نیزامی گەنجەوی، بووەتە کێشە لە نێوان فارس و تورکە ئازەریەکاندا نیزامی گەنجەوی یەکێکە لە شاعیرە هەرە ناودارەکانی کوردە کە لە نێوان ساڵی (١١٤١ز-١٢٠٩ز) دا ژیاوە. ناوی تەواوی بریتیە لە جەمالەدین ئەبو موحەمەد ئەلیاس کوڕی یوسف کوڕی زەکی (جمال الدین ابو محمد الیاس ابن یوسف ابن زکي) …\n2018-11-23\tبەشی مێژووی كورد, مێژووی كۆنی كورد لێدوان نووسین ناچالاککراوە لە مێژووی سلێمانی لە شیعری شاعیراندا سالم بە نموونە\nمێژووی سلێمانی لە شیعری شاعیراندا سالم بە نموونە د.ئاراس محه‌مه‌د سالح لەدوای گەیشتنی چامەکەی نالی بە دەستی سالم، ئەویش بە چامەیەکی زۆر بەرزو ناوازە وەڵامی دەداتەوە، چامەکەی نالی باس لە نیوەی یەکەمی سەدەی نۆزدە دەکات، بەڵام چامەکەی سالم باس لە نیوەی دووەمی سەدەی نۆزدەی شاری سلێمانی و بارودۆخی کوردستان دەکات …


سەرەکوەزیرانی سوید سەردانی سعودییە دەکات - Radio Sweden Kurdish - رادیۆی سوید Radyoya Swêdê | Sveriges Radio\nسەرەکوەزیرانی سوید سەردانی سعودییە دەکات\n"سعودییە وڵاتێکی سیاسی و ئابووریی گرنگە"\nبڵاو کرایه‌وه torsdag 20 oktober 2016 kl 11.38\nلە سەردانەکەیدا ستێفان لیۆڤێن نوێنەری پادشای سعودییە و وەزیری دەرەوە دەبینێت.\nلە ماوەی سەردانە فەرمییەکەی سەرەکوەزیرانی سوید ستێفان لۆڤێن کە لە پشووی ئەم هەفتەیەدا بەڕێوە دەچێت، جگە لە نوێنەری پادشای سعوودییە و وەزیری دەرەوە و کۆمیسیۆنی مافەکانی مرۆڤ و نوێنەرانی پیشەسازی و بازرگانیش دەبینێت.\nئەم سەردانەی سوید بۆ سعودییە لە کاتێکدایە کە لە سەری ساڵی داهاتووەوە سوید دەبێتە ئەندامی ئەنجوومەنی ئاسایش لە ڕێکخراوی نەتەوەیەکگرتووەکان. لەو ماوەیەدا پرسی جەنگی سووریا، یەمەن و عێراق لە پێشەنگی کارەکانی سوید دەبن.\nسەرەکوەزیران سەبارەت بە سەردانەکەی لە ڕاگەیاندنێکی میدیایدا دەڵێت سعودییە وڵاتێکی گرنگە لە ڕوانگەی سیاسی و ئابوورییەوە هەروەها لە ڕوانگەی گۆرانکاری و ڕاگرتنی ئاسایشی ناوچەی دەورووبەری. ئەو هەروەها دەڵێت کە پرسی سووریا یەکێکە لە پرسە گرنگەکان کە لەم سەردانەدا تاووتوێ دەکرێت.\nلە شاندەکەی حوکوومەتی سویددا جگە لە سەرەکوەزیران، سەرۆکی کارگەکان مارکوس ڤالەنباری و بەرپرسی گشتیی ژووری بازرگانی ماریا رانکا بەشدارن.\nجێی باسە پەیوەندییە دبلۆماسییەکانی نێوان سوید سعودییە لە ماوەی بەهاری ساڵی پاردا داڕمان، ئەویش بەهۆی لێدوانێكی وەزیری دەرەوەی سوید مارگۆت ڤاڵسترۆم کاتێک سعودییە حوکمی لە قامچیدانی چالاکوانی مافی مرۆڤ و بلۆگوان، رافیع بەداوی دەرکرد، ئەو کات ڤاڵسترۆم وتی ئەو حوکمە لە هی سەردەمی چاخی ناوەڕاست دەچێت. لەهەمانکاتدا سعودییەی بە وڵاتێکی دیکتاتۆر ناوبرد و ڕەخنەی لە کەموکورتیی لە مافی ژنان گرت.\nئولف بیارێلد سیاسەتناس دەڵێت بەهۆی ڕەخنە توند و ڕوونەکانی مارگۆت ڤالسترۆمەوە سەبارەت بە مافەکانی مرۆڤەوە لە سعودییە، بارودۆخەکە لە نێوان ئەو دوو وڵاتەدا نائارام بوو، هەڵبەتە ئاشکرا بوو کە سعودییە ئەو ڕەخنانەی بە قورسی وەرگرت . هەروەها ئەوەشی کە لەم دواییانەدا سوید پەیمانی سەربازیی هاوبەشی لەگەڵ سعوودەییەدا هەڵوەشاندەوە.\nبەپێی زانیارییەکانی بەشی هەوالەکانی ڕادیۆی سوید، ئێکۆت، سەرەکوەزیرانی سوید دوای سەردانەکەی بۆ سعودییە لە سەرەتای ساڵی داهاتوو سەردانی ئێران دەکات، ئەویش هەر لە چوارچێوەی ڕۆڵی سوید وەک ئەندامی ئەنجوومەنی ئاسایش لە ڕێکخراوی نەتەوەیەکگرتووەکان.


زایینی: ٢٤-١١-٢٠١٥ - هەتاوی: ١٣٩٤/٠٩/٠٣ - ١١:٣٦ تاران قه‌باره‌ی فۆنت:\nكوردستان میدیا: شه‌وی دووشه‌ممه ڕێكه‌وتی ٢ی سه‌رماوەزی ١٣٩٤ی هه‌تاوی، پێشمه‌رگه‌ی دێرینی حیزبی دێموكراتی كوردستانی ئێران "عه‌بدولحه‌مید قاره‌مانی"، كوڕی مه‌جید، ناسراو به مام ئه‌ولێ، خه‌ڵكی گوندی ئه‌حمه‌دئاوای هه‌وشار، له ته‌مه‌نی ٨٣ ساڵیدا، به هۆی پیری و نه‌خۆشی كۆچی دوایی كرد. مام ئه‌ولێ له ساڵی ١٣١١ له بنه‌ماڵه‌یه‌كی نیشتمانپه‌روه‌ری گوندی ئه‌حمه‌دئاوای ناوچه‌ی هه‌وشار له‌دایك بوو. مام ئه‌ولێ یه‌كێك له تێكۆشه‌رانی كۆماری كوردستان بوو، كه ڕووخانی ئه‌و كۆماره تا دوا ساته‌كانی ژیانی مام ئه‌ولێ، له‌ڕووی نه‌فسییه‌وه كاریگه‌ری له‌سه‌ر دانابوو. مام ئه‌ولێ له قۆناخێكی دیكه‌دا و پاش شۆڕشی گه‌لانی ئێران له ساڵی ١٣٥٧ی هه‌تاوی و ئاشكرابوونی خه‌بات و چالاكی حیزب، تێكه‌ڵ به ڕیزه‌كانی هێزی پێشمه‌رگه‌ی دێموكرات و به فه‌رمی له ساڵی ١٣٥٨ـه‌وه ده‌ست ده‌داته‌وه چه‌كی شه‌رف و به‌رگری له نیشتمان و خاك پیرۆزه‌كه‌ی كوردستان.


دەرنەکوتنی بابەت ؟ (په‌ڕه 1) - PunBB ١،٢ - مەکۆکانی وێبچن\nدەرنەکوتنی بابەت ؟\nمەکۆکانی وێبچن » PunBB ١،٢ » دەرنەکوتنی بابەت ؟\n1 بابه‌ته‌كانی Hêwr 2013-05-31 20:08:55\nبابه‌ت: دەرنەکوتنی بابەت ؟\nکاتێ بابەتێک بڵاو دەکەمەوە بابەتەکە بڵاو دەبێتەوە بەڵام ،\nبۆ نمونە من ئەو بابەتەی ئێستا لە مەکۆی punbb1.2 بڵاو دەکەمەوە\nکە دەگەرێمەوە punbb1.2 بابەتەکە دەرناکەوێت ؟\nتەنها کاتێ کە دەچمەوە punbb1.2 دەبێ ctrl+f5 دابگرم ئەوکاتە بابەتەکە دەردەکەوێت ،\nنازانم هۆکارەکەی چیە ؟\n2 وه‌ڵامه‌كانی Hêwr 2013-05-31 21:35:07\nوه‌ڵام: دەرنەکوتنی بابەت ؟\n3 وه‌ڵامه‌كانی ئاسۆ نادری 2013-05-31 21:48:16\nمەبەستت ئەوەیە لە ئێرەش لە وێبچن وایە لای تۆ؟ یان تەنیا لە ماڵپەڕی خۆت؟\n4 وه‌ڵامه‌كانی Hêwr 2013-05-31 21:57:00\nنا وتم بۆ نمونە ئێرە\nتەنها لەلای خۆم وایە، واتە پەپولە\nوە لەهەمان کاتدا کێشەیەکی تریش هەیە\nمن + کەسێکی تر بەرەوەبەرین جاری وا هەیە راستەوخۆ ناوەکەی من دەگۆڕێت بە هی ئەو\nوەئەویش بەهەمان شێوە ،\nمنو ئەو لە٢ کۆمپیتەری جیا سەردانی ناوبراو دەکەین ،\nبەراستی زۆر سەیرە ؟\n5 وه‌ڵامه‌كانی ئاسۆ نادری 2013-05-31 22:28:55\nدەکرێت زۆر هۆکاری هەبێت،\n١، کاشکردنی HTML، واتە ئەگەر لەسەر سێرڤەر، هۆست، htaccess شتێکت ڕێکخستووە بۆ کاشکردنی پەڕەکانی HTML بۆ خێراتر کردنەوەیان ئەوە بۆ پەڕەی بزۆک Dynamic زۆر جارێک کێشە درووست دەکات بۆیە دەبێت بە درووستی ڕێکی بخەیت یان ناچالاکی بکەیت.\n٢، هەندێک شوێنی وەک CloudFlare هەمان تایبەتمەندییان هەیە، شتێکی هاوشێوە بەکار دەبەیت دڵنیا بە کە HTML Cache ناچالاکە.\n6 وه‌ڵامه‌كانی barhameng 2013-06-01 06:48:48\nتيشك نيت به كاردينيت ؟\n7 وه‌ڵامه‌كانی Hêwr 2013-06-01 09:08:13\nکاك ئاسۆ خاڵی یەکەم کەباستکرد هیچ شتێکم نەکردوە ،\nخاڵی دوەم ـیش هیچ تێ نەگەیشتم !\nناوەڵا کیسەر نیت ، مەبەستم ڕێبەر بەکار دەهێنم .\n8 وه‌ڵامه‌كانی ئاسۆ نادری 2013-06-01 11:23:43\nلەوانەیە کۆمپانیای هێڵی ئینتەرنێتەکەت بۆ خۆیان Proxy/Caching ـیان هەبێت بۆ ئەوەی پەڕەکانی وێب خێراتر بکرێنەوە بۆتان. پەیوەندییەکیان لەگەڵ بگرە بەڵام گوومانم هەیە وەڵام وەربگریت.\n9 وه‌ڵامه‌كانی goran_hawlery 2013-06-01 11:28:40\nکاکە ئاسۆ بەم شێوەیەی لێدێت\n10 وه‌ڵامه‌كانی gullyjwan 2013-06-01 12:58:20\nشتێكى تر برام گووتم نه‌وه‌ك نه‌زانيت من بوومه ئه‌ندام له مه‌كۆيه‌كه‌ت به‌لام كه ئه‌چمه زووره‌وه ده‌لێت تۆ له زووره‌وه نيت\nحه‌زم كرد بزانن\nئه‌ی هاورێم من وه‌ك ئاوێنه‌وام\nپێبكه‌نی له‌گه‌ڵت پێ ده‌كه‌نم ، بگری له‌گه‌ڵت ده‌گریم ، خه‌م بخۆیت خه‌مت له‌گه‌ڵ ده‌خۆم / به‌ڵام بمشكێنی بریندارت ده‌كه‌م\n11 وه‌ڵامه‌كانی goran_hawlery 2013-06-01 13:24:29\nبەڵێ ئێمەشمەبەستمان ئەوەیە\n12 وه‌ڵامه‌كانی goran_hawlery 2013-06-01 13:24:30\n13 وه‌ڵامه‌كانی ئاسۆ نادری 2013-06-01 14:01:33\nزۆر لە کێشەی کاش دەچێت، بە هێڵێکی دیکە تاقی بکەنەوە. بۆ نموونە گۆران نێت یان کۆڕەک.\n14 وه‌ڵامه‌كانی Hêwr 2013-06-01 15:22:00 (دەستکاری کراوە: Hêwr 2013-06-01 15:22:27)\nتکایە چ هێلێک بەکار دەهێنیت ؟\nوەڵا کاک ئاسۆ لەسەر هەمان دۆمەین وەشانی ٤ ـی punbb ـم دانا یەک کێشەی نەبوو !\nوەهەروەها ۆردپرێس ـشم بەکار هێنا شتی وام نەدی ،\nبەڵام چ شوینێکی punbb1.2 پەیوەندی بە کۆکیز هەیە ؟ . من گومانم بۆ ئەوە دەچێت ،\nیان پەڕگەی cache پەیوەندی بەو شتانەوەهەیە ؟ دەبێت چمۆدی cache چەندبێت ؟\n15 وه‌ڵامه‌كانی ئاسۆ نادری 2013-06-03 17:11:54\nکەواتە پێوەکراوێکت دامەزراندووە کە ئەو کێشەی بۆ درووست کردوویت.\nدامەزراندنی پێوەکراو بەبێ ئەوەی بزانیت پێوەکراوێکی درووست داڕێژراوە یان نە، کارێکی زۆر هەڵەیە.\nچارەسەرکردنی ئەو جۆرە کێشانە بەوە دەبێت کە هەموو پێوەکراوەکان یەک بە یەک ناچالاک بکەیت و چالاکیان بکەیتەوە تا بزانیت کامەیان کێشەکە درووست دەکات. بەڵام چوونکە ١،٢ بەکار دەهێنیت، ناچالاک کردنی پێوەکراوەکان ئاسان نابێت.\nجا خۆتت و بەختت.\nنەخێر بوخچەی cache پەیوەندی بە کاشبوونی بابەتەوە نییە.\n16 وه‌ڵامه‌كانی Hêwr 2013-06-03 17:31:24\nکاک ئاسۆ دوای ئەوەی تەواو دلنیابوم کەبەڕگەکان کێشەیان نیە ،\nدانەیەکی ترم بەبێ هیچ گۆڕانکاریەک دروست کرد وە بنکەی دراوەی نوێش م لەوێش هەمان کێشە !\nئێستا ئەبێت یان دۆمەین یان هێلی ئینتەرنێت کێشەداربێت ،\nکاک ئاسۆ زانیاریەکانی بەڕێوەبەرت بۆ بنێرم کاتت هەیە تۆش بە هێلەکەی خۆت تاقی بکەیەوە ؟\n17 وه‌ڵامه‌كانی ئاسۆ نادری 2013-06-03 17:36:08\nکاتێک دەڵێیت نوێ لە کوێ داتگرت؟\nFull و فڵان و هتد... بەکار مەهێنە.\nتەنیا لە www.punbb.org دایبگرە.\n18 وه‌ڵامه‌كانی Hêwr 2013-06-03 17:44:11 (دەستکاری کراوە: Hêwr 2013-06-03 17:45:32)\nبێگومان کاک ئاسۆ لەوەیان دلنیابە ،ئەزانم کاتی خۆی ئەم فول ـە زۆر کێشەی دروست کرد بۆ ئەندامان ،\nبەڵێ لە سەرچاوەی سەرەکی دامگرتوە .\n19 وه‌ڵامه‌كانی Hêwr 2013-06-03 20:01:15 (دەستکاری کراوە: Hêwr 2013-06-03 20:02:11)\nپەیامی کۆتایی ئەم بابەتە ،\nتەنیا بۆ تێبینی برادەران ئەگەر هاتو کەسێک لەداهاتو دوچاری هەمان کێشەببێتەوە .\nکێشەکە ئەوەیە کە ئەو سێرڤەرە PHP 5 ی لەسەر دامەزراوە. PunBB 1.2 لەگەڵ PHP 5 باش کار ناکات.\nجا دەبێت لەسەر سێرڤەرێک کە PHP 4 ی هەبێت دایبمەزرێنیت یان وەشانی ١،٣ و ١،٤ بەکار ببەیت.\n20 وه‌ڵامه‌كانی ayman_kurd 2013-06-04 00:56:26 (دەستکاری کراوە: ayman_kurd 2013-06-04 00:58:08)\nلەوانەیە کێشە لە سکرێپتەکە بێت debug mode بەکاربهێنە بۆ دیارکەوتنی هەر کێشەیەک\nلە دێری 26


پەروەردەی بەردەفڕکێ و فیشەک باران\nئەمساڵ لە خوێندنگەیەکی وڵاتی نەرویج ڕۆژمێرێکی سەیریان دابەشکرد بوو بە سەر مناڵانی پۆلی یەکدا، ڕۆژمێرەکە لە 24 خانە پێک هاتبوو کە لە 1 ی مانگی دوانزە وە تا 24ی مانگ کە ئەکاتە جەژنی کریسمس کۆتاییەکەی بوو، لە هەر خانەیەک داواکارییەک هەبوو لە مناڵەکە، بۆ نموونە لە 1/12 کە گەڕایتەوە ماڵەوە بە دەمی 5 ڕێبوارەوە پێبکەنە و سڵاو بکە، لە 2/12 بەفری بەردەرگای ماڵی دراوسێکەتان بماڵە، سپاسی پێنج شتی بە نرخ بکە کە تۆ هەتن، بەم جۆرە تا 24 ئەرک...هەرچەندە لە نەرویج ناوی ئەو بەڕێوەبەرایەتییەی کاری خوێنگەکانی پێ سپێردراوە ناوی پەروەردەی لەخۆی نەناوە بەڵام بارتەقای خوێندن خەریکی پەروەردە و گەشەی ئەخلاقی و مرۆیی مناڵن، ئەوان ئەگەر ئێمەی باوک و دایک لێیان تێک نەدەین لە دوای تەواوکردنی خوێندن نەوەیەکی دانا و زانا و هوشیار و پڕ ئەخلاقی جوانت دەدەنەوە دەست، ئەوان مرۆڤێکی تەواوت دەدەنەوە، کە دواجار دەبن بە خێر بۆ خێزان و بۆ حکومەت و بۆ کۆمەڵگاش.\nئەمەم بینی و وتەی بەرپرسێکی هەرێمی پەروەردە خراپم بینی کاتی وشەی مناڵەوردکەی بەکارهێنا وەکو تانە لێدان و بێبایەخ کردنی ئەوانەی کە خۆپیشاندان ئەنجام دەدەن، ئەیووت نایەڵین ئەزموونەکەمان مناڵە وردکە تێکی بدەن لێمان، ڕاستیشی کرد چونکە نابێ لە خۆیان تێک بچێت بەڵام لە سەر حیسابی زۆرینەی خەڵک.\nیەکێکی دیکە بە دز و جەردە و بەرپرسێکی دیکەش بە تێکدەر و روخێنەر و تەنانەت سەرۆکی حکومەتی بە ئاراستەکراوی وڵاتانی ئەقلیمی و دەستی دەرەکی لەقەڵەمی دان، گریمان هەموو ئەمانە ڕاستن بەڵام...\nجێگەی بەزەیین بەرپرس و حزب و دەسەڵات و سەرۆکی حکومەتێک کە نەزانێت وەکو باوک لە جێی جگەرگۆشە مناڵە وردکە بۆ ئەو نەوەیە بەکاربهێنێت کە خۆی پەروەردەی کردوون و بەرهەمی هێناون و فێری جنێو و بەردەفڕکێ و بینا سووتاندن و تەقینەوە و توند و تیژی کردوون و ئەنجا لە دوای پەروەردە ناجۆرەکەشی مناڵ و خێزانی مناڵیشی برسی کردووە و خۆیشی هەمیشە خەریکی شەوانی خواردنەوە و ڕابواردن و ژیانی شاهانەی خۆیەتی و چاوەڕوانیش ناکات بێنە سەری و بارگای تاڵان بکەن و بیسووتێنن و سەری پاسەوانی بە بەرد بشکێنن!!\nلە ڕاپەڕینەکەدا لەم هەرێمە تەواوی مناڵ و گەنجی ئەو سەردەمە چوون بۆ سەیری نمایشی تەرمە شێواوەکانی ئەمنە سورەکە و ئەمنەکانی دیکە و تەرمی قەراخ جادە و فولکەکانی شارەکان، عاقڵێکی حزب نەبوو کۆیان بکاتەوە یان بەر لە پانکردنەوەی سەری ئەمنەکان بە بلۆک مناڵانی شار دورخەنەوە؟ ئێستاش چاوەڕوانی نەوەی هێمن و خۆپیشاندانی هێمن و بەخشینەوەی گووڵن بە سەر بارەگاکانی گەندەڵی، ئەوان داوای گووڵی ڤالانتاین لە خۆپیشاندەرانی ناڕازی دەکەن نەک بەردی ناڕەزایی!!\nحزب لەم سەری عەلمانیەوە بو ئەو سەری ئیسلامی، هێشتا پڕ بە سنگی هەوای ئازادی ڕاپەڕینی هەڵنەمژی بوو، چەندین پیلان و شەڕی براکوژی بەرپاکرد، کاری قێزەون نەما لەو چوار بۆ پێنج ساڵەدا ئەنجام نەدرێت هەر لە کوشتنی دیل و تاڵانی کردنی ماڵ و حاڵی یەکتری و تەرحیل و تەهجیر کردن و جنێودان و ئیهانە کردن و خیانەتی گەورە و بچووک و تەنانەت تەقاندنەوەی محاویلەی کارەبا و کاری تێکدەر لە سنوری یەکتر و تەقینەوە و مل پەڕاندن و زۆری دیکەش...\nنەوەیەکت بەمانە جۆش و گۆش و خرۆش کرد له جێی پەروەردە، ژمارەی سەلەفی و کچە گۆرانی بێژی بیانی و تیاترۆخانە و نێرگەلەخانەت بۆ زیاد کرد، پێم ناڵێی ئێستا بە چ ڕوویەک داوای هێمنی پاراستن و قسە لە سەر سووتاندن و ڕوخاندن و بەردە فڕکێ و پەلاماردان ئەکەیت؟ بە چ لۆژیکێک هەڕەشەی ڕێ لێگرتنی برسی و ڕەش وڕووت بێ ئیش ئەکەیت؟\nهەر بۆیەش ئەوەی لە شەقامە نەوەیەکە بەرهەمی خۆتە، هێز و چەک بە شان و ئاسایش و پۆلیسیش نەوەکەی دیکەتە، تکایە لە جێی ئەوەی بەیەکیاندا بدەی فەرمان بکە بەشی زۆری ئاسایس و پۆلیس بە جلی فەرمی و بە بێ چەک بچنە ناو خۆپیشاندەران و لە گەڵ جاڕدانی هەر خۆپیشاندانێک ئێوەش بێ چەک جاڕی خۆتان بدەن بچنە ناویان و دڵنیاییان بدەنێ و هەم ئەوان و هەم بارەگا و هەم کادری حزبەکانیش بپارێزن، بەشێکی چەکداری کەمیش له دوورەوە بۆڕێگە گرتن لە کار تێکدەری دامەزرێنە، ئیتر گوێ بەوە مەدە حزبی ئەولا و حکومەتیش، چی لێت ئەوێ و چی پێ خۆشە بێلایەن بن نە پشتگیری فیشەک باران بن و نە بەردەفڕکێ خۆپیشاندەران، بیانکە بە دوو نەوەی برا نەک زڕبرا...!!\nلە کۆتاییشدا هیوادارم ئەوانەی لە شەقامن نە بارەگا و نە فەرمانگە و هیچ دەزگایەک مەسووتێنن، نە تاڵانیشی مەکەن، ئەوانە بە داهاتی ئێوە بنیات نراون و زەرەرمەند لە کۆتاییدا هەر خۆتانن، دواجار ئێوەش و ئەوانیش هەر ئەڕۆن و ئێرە جێدەهێڵن. ئەکرێت ئەو باڵەخانە و خانووانە لە جێی بارەگای بێ بەرهەم لە داهاتوودا هەر هیچ نەبێت بکرێنە باخچە بۆ مناڵان یان چارەسەرگە بۆ نەخۆشەکان یاخود خانە بۆ پەککەوتە و بۆ بێنەوایان.


د. ڕێگر فەرهاد محەمەدئەمین May 25, 2022 وتار و بیروڕا\nپیادەكردن و ئەنجامدانی هەڵبژاردن بە شێوەی خولی (دوری) یەكێكە لە پایە بنەڕەتییەكانی سیستەمی دیموكراسی كە بەرجەستە دەبێت لە بوونی پەرلەمانێكی هەڵبژێردراو بۆ وادە و كاتێكی دیاریكراو، كە ئەم پەر‌لەمانەش بەرگی شەرعییەت دەكات بە بەر دەسەڵاتدا، چونكە سەرچاوەی هەموو دەسەڵاتەكان دەگەڕێتەوە بۆ گەل، گەلیش لە ڕێگای هەڵبژاردانی گشتی گوزارشت لە ئیرادەی خۆی دەكات، هەر ئەمەش هۆكاری ئەوەیە كە زۆربەی ڕێككەوتننامە و دۆكیۆمێنتە نێودەوڵەتییەكان جەخت لە سەر ئەم جۆرە هەڵبژرادنە دەكەنەوە، وەك لە بڕگەی (3) لە ماددە (21)ی جاڕنامەی گەردوونیی مافی مرۆڤ 1948 هاتووە «ویستی گەل بنچینەی دەسەڵاتە، ئەم ویستە گوزارشتی لێ دەكرێت لە ڕێگای هەڵبژاردنی ئازاد...»، هەروەها لە ماددە (10)ی جاڕنامەی ئەمریكی بۆ مافەكانی مرۆڤ 1948 هاتووە «هەموو كەسێك ئەهلیەی یاسایی هەبێت، مافی بەشداریكردنی هەیە لە بەڕێوەبردنی وڵاتەكەی.. ئەمەش لە ڕێگای هەڵبژاردنی پاك و بێگەرد و ئازاد...» هەروەها لە بڕگەی (ب)ی ماددە (25)ی ڕێككەوتننامەی نێودەوڵەتی تایبەت بە مافە شارستانی و ڕامیارییەكان 1966 سەبارەت بە مافی ڕامیاریی مرۆڤ هاتووە «دەنگ بدات و هەڵبژێریت لە هەڵبژاردنی ناوبەناو...». لە پێناو پارێزگاریكردن لە هەڵبژاردن بە شێوەی ناوبەناو زۆربەی دەستوور و یاساكانی هەڵبژاردن تەمەنی شەرعیی پەرلەمانیان بە چوار ساڵ دیار كردووە.\nهەڵبژاردن بە ڕەگەزێكی گرنگ لە سیستەمی حوكمڕانیی دیموكراتی دادەنرێت و ئامرازێكە بۆ هەڵسووڕاندن و بەڕێوەبردنی دامەزراوە دەستووری و یاساییەكانی هەر وڵاتێك. لەم ڕوانگەیەشەوە پێویستە هۆشدارییەكانی نوێنەری نەتەوە یەكگرتووەكان لە بارەی ئەنجامنەدانی هەڵبژاردنەكانی كوردستان بە هەند وەربگیرێت و هەڵوەستەی لەسەر بكرێت بۆ ئەوەی هەنگاوی پێویست هەڵبگیرێت لە هەرێمی كوردستاندا بۆ ئەنجامدانی هەڵبژاردنەكان و هەرچی زووە كار بكرێت لەسەر گفتوگۆ و لێكتێگەیشتنی پێویست لەم بارەیەوە بۆ ئەوەی بتوانرێت ئەنجامدانی هەڵبژاردنەكانیش بكرێتەوە دەرفەت و دەروازەیەكی دیكە، بۆ ئەوەی پایەی حوكمڕانی لە هەرێمدا توندوتۆڵتر و تۆكمەتر بكرێت و، بەپێی ماددە 2 لە پەیڕەوی ناوخۆی پەرلەمان و بە حوكمی ئەوەی پەرلەمان باڵاترین دەسەڵاتی یاسادانان و چاودێریكردنە، كەواتە ئەوە ڕوون دەبێتەوە كە پەرلەمان نەك تەنیا بەرپرسیاریەتی یاسایی لە ئەستۆیە، بەڵكو لە هەمان كاتدا بەرپرسیاریەتی سیاسیشی هەیە لە ئاست هەلومەرج و بارودۆخە سیاسییەكان كە هەڵبژاردنەكانیش بەشێكن لە بڕیاری سیاسی و نەخشەی سیاسی هەر قەوارە و دەوڵەتێك، بۆیە پەرلەمان بەرپرسیارێتییەكی نیشتمانی و هەستیاری لە ئەستۆیە و لە ڕووی یاساییەوە ئەم ئەركەی دەكەوێتە ئەستۆ كە بوار بڕەخسێنێت بۆ ئەوەی ڕێكارە یاساییەكانی ئەنجامدانی هەڵبژاردن بگیرێنەبەر و تەواو بكرێن.\nبۆیە دەبێت دەستپێكردنەوەی دانیشتنەكانی پەرلەمانی وەك پابەندبوونێكی نیشتمانی سەیر بكات و نابێت لە ئاست ئەم ئەرك و بەرپرسیارییەتیی گەورە و مێژووییەدا ڕێگە بدرێت گوشارەكانی كاریگەرییان هەبێت. چونكە لە دەرئەنجامدا دواخستنەكانی دانیشتنەكانی پەرلەمانی كوردستان دەبێتە مایەی دروستكردنی كۆسپ و تەگەرە لە بەردەم پرۆسەی ئەنجامدانی هەڵبژاردن و دواخستنی كە ئەمەش دژ و پێچەوانەی پرەنسیپەكانی دیموكراتییە، چونكە دەبێتە هۆی پێشێلكردنی مافی هاووڵاتی لە بەر ئەوەی ناتوانێت مومارسە‌ی مافە سیاسی و یاساییەكانی خۆی بكات. ئەوەش ڕوونە كە خەڵك بۆ ماوەیەكی دیاریكراو متمانەی داوە بە پەرلەمان و پێویستە دووبارە ئەو دەرفەتە بە خەڵك بدرێت تاوەكو سەرلەنوێ گوزارشت لە ویست و ئیرادەی خۆی بكاتەوە.\nكەواتە لە ئەگەری درێژكردنەوەی ئەم ماوەیە و ئەنجامنەدانی هەڵبژاردن لە وادەی خۆیدا كاریگەریی نەرێنی لەسەر سیستەمی دیموكراسی جێ دێلێت، بە جۆرێك پەرلەمان چیتر ئەم دامەزراوە هەڵبژێردراوە نامێنێت كە گوزارشت لە ڕای گەل بكات، ئەمەش خراپترین دەرئەنجامە، لە بەر ئەوەی هیچ جێگرەوەی دیكە ئەم بۆشاییە پڕناكاتەوە و جێی ناگرێتەوە، هەروەها دەبێتە هۆی لاوازبوونی چاودێریی گەل بە سەر پەرلەمانەوە، لە ئەنجامی نەگەڕانەوە بۆ گەل و نوێنەكردنەوەی بەڵێننامەی نێوانیان، بە جۆرێك خواست و ئارەزووەكانیان پشتگوێ دەخرێت و لایان گرنگ نامێنن. هەر وەك چۆن دەبێتە هۆی لەمپەر دروستكردن لە بەردەم دەستاودەستكردنی ئاشتییانەی دەسەڵات كە زۆربەی ئەنجامە خراپەكانی بە كارهێنانەكانی دەسەڵات لەوێوە سەرچاوە دەگرێت.\nبۆیە نابێت ڕێگە بە دواخستنی هەڵبژاردنەكان بدرێت، تەنیا لە حاڵەتی زۆر پێویست نەبێت، وەك بوونی شەڕی ناوەخۆ، كارەساتی سرووشتی بە جۆرێك ژێرخانی ئابووریی وڵات داتەپێنێت، یان بوونی مەترسی تەندروستیی گشتی وەك پەتا گوازراوەكان، لەگەڵ ئەمەشدا دەبێت ئەم دواخستنە بۆ كەمترین ماوە بێت و لە نزیكترین وادەی گونجاو پەرلەمان خۆی نوێ بكاتەوە. بەڵام وەك عورفێكی سیاسیی خراپ لەم وڵاتانەی كە وەك پێویست دیموكراسی گەشەی نەكردووە، زۆر جار پەنا بۆ ئەم دواخستنە دەبردرێت، یان بە هۆی ململانێی سیاسی و چەقبەستوویی پەیوەندیی لایەنەكان ناتوانن ڕێك بكەون لەسەر ئەم هەڵبژاردنە و لە وادەی خۆی دوای دەخەن، لە ئەنجامی ئەمەش زەرەمەندی یەكەم بریتی دەبێت لە گەل.\nبۆیە دەتوانین گرنگترین زیانەكانی ئەنجامنەدانی هەڵبژاردن لە وادەی خۆی لە ڕێگەی ئەم خاڵانەوە دەستنیشان بكەین\n1. نەمانی متمانەی سیاسی لە نێوان خەڵك و دەسەڵاتی سیاسی.\n2. نەمانی متمانەی نێودەوڵەتی و لەدەستدانی شەرعییەتی حكومڕانیی باش.\n3. هەبوونی مەترسیی زیاتر لەسەر ئاسایشی نیشتمانی.\n4. دەستوەردانی زیاتری هێزی هەرێمی و نانەوەی ئاڵۆزی و پشێویی زیاتر .\n5. پێشلكردنی ماف و ئازادییەكانی خەڵك.\n6. دووركەوتنەوە لە پرەنسیپەكانی دیموكراتییەت.\n7. دروستبوونی ئاژاوەی زیاتری سیاسی.\nهەڵبژاردن لە وادەی خۆیدا